Správa

 o stave jadrovej bezpečnosti jadrových zariadení na území Slovenskej republiky a o činnosti Úradu jadrového dozoru Slovenskej republiky 
za rok 2009

Úvod

Správa Úradu jadrového dozoru Slovenskej republiky (ďalej len ÚJD SR) za rok 2009 je spracovaná podľa Zákona č. 541/2004 Z. z. o mierovom využívaní jadrovej energie a o zmene a doplnení niektorých zákonov (atómový zákon) a podáva súhrnnú informáciu o činnosti ÚJD SR a o hodnotení a kontrole stavu jadrovej bezpečnosti jadrových zariadení na území Slovenskej republiky za uplynulý rok. 
ÚJD SR vykonáva podľa zákona 575/2001 Z. z. o organizácii činnosti vlády a organizácii ústrednej štátnej správy a atómového zákona štátny dozor v oblasti využívania jadrovej energie a bezpečného nakladania s vyhoretým jadrovým palivom a rádioaktívnymi odpadmi, pri fyzickej ochrane jadrových materiálov, pri havarijnom plánovaní v SR pre prípad radiačného ohrozenia a zároveň kontroluje plnenie povinností vyplývajúcich z medzinárodných zmlúv a dohôd v oblasti mierového využívania jadrovej energie. 

1.	Výkon dozoru

Výkon dozoru nad jadrovou bezpečnosťou sa realizuje v nasledovných hlavných oblastiach:

•	legislatíva, 
•	vydávanie povolení, 
•	posudzovanie a hodnotenie bezpečnostnej dokumentácie, 
•	kontrolná/inšpekčná činnosť v jadrových zariadeniach a vynucovanie práva.

Hlavnými dozorovanými subjektami sú držitelia povolení na stavbu, uvádzanie do prevádzky, prevádzku a etapu vyraďovania jadrových zariadení. V Slovenskej republike môžeme jadrové zariadenia ( ďalej len „JZ“) rozdeliť na: 

Atómové elektrárne ( ďalej len „AE“):
•	Atómové elektrárne Bohunice V-2 (ďalej len „AE V-2 Bohunice“), dva bloky v prevádzke,
•	Atómové elektrárne Mochovce 1,2 (ďalej len „AE Mochovce 1,2“), dva bloky v prevádzke,
•	Atómové elektrárne Mochovce, 3,4 (ďalej len „AE Mochovce 3,4“), vo výstavbe,
•	Atómové elektrárne Bohunice V-1 (ďalej len „AE V-1 Bohunice“), 1. blok v roku 2006 ukončil prevádzku a je momentálne v režime 8 (t.j. žiadne palivo sa na 1. bloku už nenachádza), 2. blok v roku 2008 ukončil prevádzku na výkonovej úrovni, a v roku 2009 bol vo fáze ukončovania prevádzky pred vyraďovaním.
•	Atómová elektráreň A-1, vo vyraďovaní (ďalej len „AE A-1 Bohunice“)
a iné jadrové zariadenia (ďalej len „iné“ JZ):
•	Medzisklad vyhoretého jadrového paliva,
•	Technológie na spracovanie a úpravu rádioaktívnych odpadov,
•	Finálne spracovanie kvapalných rádioaktívnych odpadov,
•	Republikové úložisko rádioaktívnych odpadov,
•	Experimentálna bitúmenačná linka,
•	Experimentálna spaľovňa rádioaktívnych odpadov.

1.1.	Legislatívna činnosť

Činnosť v legislatívnej oblasti počas roka 2009 bola rozdelená do viacerých oblastí. Rozsiahlu aktivitu predstavovali práce na príprave nového atómového zákona. Budú v ňom premietnuté skúsenosti z praktického uplatňovania doterajšieho zákona, záverov Asociácie dozorov európskych krajín prevádzkujúcich atómové elektrárne (Western European Nuclear Regulators, ďalej len „ WENRA“), z medzinárodných dohovorov, odporúčaní Medzinárodnej agentúry pre atómovú energiu (ďalej len „MAAE“) a Agentúry pre jadrovú energiu pri Organizácii pre hospodársku spoluprácu a rozvoj ( ďalej len „OECD/NEA“). Zároveň sa realizovali práce na príprave vykonávacích vyhlášok k novému atómovému zákonu.

V rámci prijímania legislatívy Európskej únie ( ďalej len „EÚ“) do národnej legislatívy sa vykonali práce na transpozícii smernice Rady 2009/71/Euratom z 25. júna 2009, ktorou sa zriaďuje rámec Spoločenstva pre jadrovú bezpečnosť jadrových zariadení. Predsedníčke ÚJD SR bolo Uznesením vlády SR č. 686 z 30. septembra 2009 uložené predložiť v termíne do 15. apríla 2011 na rokovanie vlády spolu s Ministerstvom zdravotníctva SR návrh právneho predpisu, ktorý zabezpečí prijatie tejto smernice. Transpozícia smernice bude v plnom rozsahu premietnutá v novo pripravovanom atómovom zákone a čiastočné predpoklady na úplnú transpozíciu sú vytvorené v stručnej novelizácii atómového zákona z druhej polovice roku 2009. V roku 2009 sa realizovali práce na príprave tejto stručnej novely atómového zákona. Novela pokrýva tri dôležité oblasti zmien právnej úpravy. Zintenzívňuje sa ňou fyzická ochrana JZ zavedením snímania biometrických údajov, zohľadňuje sa ňou prechod SR na menu euro a zvyšujú sa sadzby príspevkov na výkon štátneho dozoru od držiteľov povolení. Zvýšením príspevkov sa posilňuje výkon dozorných činností pre obdobie budúceho intenzívneho rozvoja jadrového programu v SR. Navrhovaná novelizácia vytvára čiastočné predpoklady na úplnú transpozíciu Smernice 2009/71/Euratom do smernicou predpísaného termínu 22. júla 2011. Návrh stručnej novelizácie atómového zákona bol po prerokovaní v Legislatívnej rade vlády SR, dňa 16. decembra 2009 schválený na rokovaní vlády SR. Vládny návrh stručnej novelizácie atómového zákona bude zaradený na rokovanie Národnej rady SR v roku 2010. 

Ďalšou legislatívnou aktivitou bola tvorba zákona o občiansko-právnej zodpovednosti za jadrové škody a o jej finančnom krytí, prostredníctvom ktorého bude problematika občiansko-právnej zodpovednosti za jadrové škody vyňatá z režimu atómového zákona. Práce na ňom boli zabezpečované a koordinované aj prostredníctvom medzirezortnej pracovnej skupiny na riešenie problematiky občianskoprávnej zodpovednosti za jadrové škody, ktorá zasadala celkovo štyri krát. Výsledkom práce tejto skupiny bolo spracovanie tretej pracovnej verzie návrhu nového zákona o občianskoprávnej zodpovednosti za jadrové škody a o jej finančnom krytí. Táto verzia bola podrobená nezávislej analýze a bola spripomienkovaná ostatnými členmi medzirezortnej skupiny. Materiál zakladá východisko pre finálnu verziu zákona. Zároveň s prípravou zákona sa pracovalo aj na tvorbe vykonávacej vyhlášky k zákonu.

V rámci edície Bezpečnosť jadrových zariadení boli v roku 2009 vydané 3 bezpečnostné návody s cieľom napomáhať zabezpečeniu podmienok bezpečného využívania jadrovej energie alebo vykonávania činností súvisiacich s využívaním jadrovej energie.

1.2.	Vydávanie povolení

Na získanie povolenia musí žiadateľ preukázať svoju schopnosť dodržiavať a plniť všetky požiadavky stanovené zákonmi a vyhláškami platnými v SR, obzvlášť požiadavky atómového zákona a vykonávacích vyhlášok ÚJD SR k tomuto zákonu. Žiadateľ musí ďalej preukázať, že JZ bude resp. je prevádzkované bezpečne.
Jednou z najväčších spoločností na území SR, ktoré sú držiteľmi povolenia na prevádzku AE, vydaného ÚJD SR sú Slovenské elektrárne, a. s. (ďalej len „SE, a. s.“) a tieto prevádzkujú AE V-2 Bohunice a 1. a 2. blok AE Mochovce. Do spoločnosti SE, a. s., ďalej patria aj nedostavané bloky AE Mochovce 3,4. 
Jadrová a vyraďovacia spoločnosť, a. s., (ďalej len „JAVYS, a. s.), je druhou najväčšou spoločnosťou zaoberajúcou sa prevádzkovaním a vyraďovaním JZ, ako aj spracovaním a ukladaním rádioaktívneho odpadu (ďalej len „RAO“) a rádioaktívnych materiálov. Do spoločnosti JAVYS, a. s., patria AE A-1 Bohunice, Medzisklad vyhoretého jadrového paliva, Technológie na spracovanie a úpravu rádioaktívnych odpadov umiestnené v lokalite Bohunice, ako aj Finálne spracovanie kvapalných rádioaktívnych odpadov a Republikové úložisko rádioaktívnych odpadov nachádzajúce sa v lokalite Mochovce. Patrí sem aj AE V-1 Bohunice, ktorej dva bloky ukončili výkonovú prevádzku v rokoch 2006 a 2008.
ÚJD SR ďalej dozoruje a vydáva povolenia aj pre iné právnické osoby – rôzne organizácie, ktoré neprevádzkujú energetické JZ, ale vykonávajú činnosti súvisiace s mierovým využívaním jadrovej energie v súlade s atómovým zákonom. Jedným z predstaviteľov týchto držiteľov povolení je VUJE, a. s., ktorá sa zaoberá odborným výcvikom personálu AE, výskumnou, projekčnou a realizačnou činnosťou súvisiacou s JZ a jadrovými materiálmi (ďalej len „JM“). VUJE, a. s. je tiež majiteľom dvoch experimentálnych JZ, ktoré v súčasnosti sú vo fáze vyraďovania – bitúmenizačná linka a spaľovňa RAO.

1.3.	Posudzovacia a hodnotiaca činnosť

JZ môže byť vybudované alebo zmenené iba vtedy, ak je bezpečnostnou dokumentáciou preukázané, že jeho systémy a zariadenia sú schopné pracovať bezpečne a spoľahlivo, a to počas normálnej aj mimoriadnej prevádzky, a že vplyv JZ na zamestnancov, obyvateľstvo, životné prostredie, ako aj na majetok je na akceptovateľnej úrovni. 
V roku 2009 ÚJD SR posudzoval a hodnotil bezpečnostnú dokumentáciu súvisiacu najmä s:
•	periodickým hodnotením bezpečnosti 1. a 2. bloku AE Mochovce,
•	zvyšovaním výkonu 3. bloku AE V-2 Bohunice,
•	postupnou realizáciou prác na výstavbe AE Mochovce 3,4,
•	realizáciou zmien na vybraných zariadeniach,
•	stavebnými konaniami na JZ,
•	dokumentáciou projektových zmien a zmenami dokumentácie posúdenej alebo schválenej ÚJD SR,
•	dokumentáciou zabezpečovania kvality a systémami kvality, 
•	limitami a podmienkami bezpečnej prevádzky a bezpečného vyraďovania, 
•	dokumentáciou súvisiacou s havarijným plánovaním, 
•	prípravou vybraných zamestnancov a odborne spôsobilých zamestnancov držiteľov povolení,
•	organizačnými zmenami držiteľov povolení,
•	rekonštrukciou systému fyzickej ochrany areálu AKOBOJE,
•	plánmi fyzickej ochrany prevádzkovaných JZ,
•	predbežným plánom fyzickej ochrany AE Mochovce 3, 4,
•	prepravou jadrových a rádioaktívnych materiálov,
•	plánom II. etapy vyraďovania AE A-1 Bohunice
•	nakladaním s RAO v JZ AE A-1 Bohunice.

Súčasťou vydaných rozhodnutí na realizáciu projektových zmien JZ bolo stanovenie podmienok na overovanie a testovanie nových inštalovaných systémov pred ich uvedením do trvalej prevádzky.

Tab. č. 1 Počet rozhodnutí ÚJD SR vydaných v roku 2009
Organizácia / Jadrové zariadenie
	Prevádzka
	
Projektové zmeny 
(PZ)
	
Zabezpečenie kvality (QA)
	PZ + QA
	Stavebný úrad
	Iné
	Spolu
	
SE, a. s.	4	7	5	1	2	9	28	
SE, a. s. AE V-2 Bohunice	34	4	6	0	15	18	77	
SE, a. s. AE Mochovce 1,2	15	29	7	0	1	16	68	
SE, a. s. AE Mochovce 3,4	0	1	15	0	0	7	23	
JAVYS, a. s.	26	6	18	1	9	39	99	
VÚJE, a. s.	0	0	3	0	0	19	22	
Ostatné organizácie	0	0	0	0	0	24	24	
Spolu
	79	47	54	11	45	132	341	

1.4.	Inšpekčná činnosť a vynucovanie práva

1.4.1.	Inšpekčná činnosť
Inšpekčnú činnosť vykonávajú inšpektori jadrovej bezpečnosti ÚJD SR. Pre výkon inšpekcií inšpektormi jadrovej bezpečnosti je odsúhlasená interná smernica 
„Inšpekčná činnosť ÚJD SR“. Smernica určuje jednotný postup pri inšpekciách, pri spracovaní a vyhodnocovaní ročného inšpekčného plánu, riadení inšpekčného programu ÚJD SR, spracovaní dokumentácie inšpekčnej činnosti a analýze inšpekčnej činnosti ÚJD SR. Inšpekčný plán je prostriedok pre priebežné a systematické hodnotenie inšpekčnej činnosti na JZ pri preprave a kontrole JM spracúva sa na obdobie jedného roka. Je rozdelený do oblastí inšpekčnej činnosti: zabezpečovanie kvality, kvalifikácia a výcvik personálu, spúšťanie, prevádzka, starostlivosť o zariadenia, technická podpora, havarijné plánovanie, požiarna ochrana, fyzická ochrana, kontrola nakladania s RAO, kontrola skladovania čerstvého jadrového paliva a vyhoretého jadrového paliva (ďalej len „VJP“), kontrola počas prepravy JM, ich kontrola a evidencia, špeciálna letecká činnosť v blízkosti JZ a vyraďovanie JZ z prevádzky.
Inšpekcie sa vykonávajú podľa inšpekčných postupov, ktoré sú súčasťou Inšpekčného manuálu ÚJD SR. Pre inšpekčné činnosti, na ktoré nie sú vypracované inšpekčné postupy sa spracúvajú individuálne postupy inšpekcie.
Aktivity v rámci inšpekčnej činnosti sú zamerané najmä na:
•	dodržiavanie požiadaviek atómového zákona a jeho vykonávacích vyhlášok, 
•	overenie súladu vykonávaných činností so schválenou dokumentáciou, 
•	dodržiavanie prevádzkových predpisov a schválených postupov pre údržbu a kontroly zariadení, 
•	kontrolu systému odbornej prípravy zamestnancov,
•	kontrolu odbornej spôsobilosti zamestnancov a personálu,
•	zisťovanie príčin porúch alebo nehôd na JZ alebo pri preprave jadrových a rádioaktívnych materiálov,
•	kontrolu precvičovania havarijných plánov a kontroly systému kvality.

V roku 2009 bolo vykonaných 164 inšpekcií, z toho 144 skončilo záznamom a 20 formou protokolu. Rozdelenie inšpekcií je uvedené v tabuľke č.2

Tab.č.2 Realizované inšpekcie v roku 2009

Lokalita/ Činnosť
	
Tímové
	
Špeciálne
	
Rutinné
	Neplánované	Spolu	
JAVYS, a. s. AE V-1 Bohunice	5	12	4	0	21	
SE, a. s. AE V-2 Bohunice	9	15	4	3	31	
SE, a. s. AE Mochovce 1,2	9	13	4	5	31	
SE, a. s. AE Mochovce 3,4	0	5	1	0	6	
JAVYS, a. s. VYZ1	4	10	4	2	20	
VUJE, a. s.	0	3	0	0	3	
Preprava JM a RAO
	0	3	0	8	11	
Kontrola a evidencia JM	0	13	0	25	38	
Ostatné inšpekcie	0	3	0	0	3	
Spolu	27	77	17	43	164	
Pozn.:
1) Do divízie VYZ spoločnosti JAVYS, a. s., patria nasledujúce JZ:
-	AE A-1Bohunice
-	Finálne spracovanie kvapalných rádioaktívnych odpadov
-	Medzisklad vyhoretého jadrového paliva
-	Technológie na spracovanie a úpravu rádioaktívnych odpadov
-	Republikové úložisko rádioaktívnych odpadov

1.4.2.	Vynucovanie práva
V prípade, že inšpekčná činnosť preukáže nedostatky v niektorej z dozorovaných oblastí, v protokole z inšpekcie sa držiteľovi povolenia nariadi odstránenie nedostatkov s konkrétnymi opatreniami a termínmi ich plnenia. Držiteľ povolenia je potom povinný oznámiť ÚJD SR spôsob a termín odstránenia nedostatku. 
Ak dozorovaný subjekt opatrenia neplní, ako aj v prípade vážneho porušenia legislatívnych požiadaviek alebo schválenej dokumentácie, môže ÚJD SR začať správne konanie, ktorého výsledkom môže byť:
•	zníženie výkonu alebo pozastavenie prevádzky JZ,
•	uloženie pokuty, 
•	odobratie povolenia alebo súhlasu,
•	odobratie preukazu odbornej spôsobilosti.
ÚJD SR v roku 2009 nezačal žiadne správne konanie vo veci riešenia správneho deliktu alebo priestupku voči dozorovanému subjektu.

1.5.	Hodnotenie stavu jadrovej bezpečnosti na AE a JZ v Slovenskej republike

1.5.1.	Atómové elektrárne v SR

1.5.1.1.	 Prevádzkované atómové elektrárne 
V SR boli v roku 2009 v komerčnej prevádzke 4 bloky AE. AE V-1 Bohunice je vo fáze ukončovania prevádzky pred vyradením.
Tab. č. 3 Prevádzkované AE v SR 
Atómová elektráreň 	
Začiatok prevádzky
	Typ reaktora	
Prevádzkovateľ
	
AE V-2 Bohunice 	1984, 1985	VVER 440/213	SE, a. s.	
AE Mochovce 1,2	1998, 1999	VVER 440/213	SE, a. s.	

a) Atómová elektráreň V-1 Bohunice
Na prvom bloku AE V-1 Bohunice bola ukončená výroba elektrickej energie v decembri 2006 a vo februári 2009 prešiel blok do režimu 8, t. j. palivo z prvého bloku bolo vyvezené do medziskladu vyhoreného paliva. Reaktor a primárny okruh sú zmontované a zaplnené čistým kondenzátom. Na druhom bloku AE V-1 Bohunice bola ukončená výroba elektrickej energie v decembri 2008 a v decembri 2009 prešiel blok do režimu 7, t. j. palivo z reaktora bolo vyvezené do bazénu skladovania. Reaktor a primárny okruh sú zmontované a zaplnené čistým kondenzátom.
Kontrolná a hodnotiaca činnosť ÚJD SR bola zameraná na plnenie jednotlivých krokov a úloh vyplývajúcich z dokumentu „Koncepcia ukončovania prevádzky AE V-1 Bohunice“. 
Po ukončení prevádzky 2. bloku bolo vykonané záverečné hodnotenie únavovej životnosti hlavných komponentov a potrubných systémov bloku. Za 28 kampaní nedošlo k neúmerne vysokému čerpaniu únavovej životnosti žiadneho z hodnotených uzlov hlavných komponentov a potrubných systémov tohto bloku.
Počet plánovaných a neplánovaných inšpekcií uskutočnených v priebehu roka na obidvoch blokoch uvádza tab. č. 2. Závažnejšie nedostatky neboli zistené. Počty nálezov v žiadnej zo sledovaných oblastí nevybočili z ustáleného priemeru.

Prevádzkové udalosti 
V roku 2009 nedošlo na AE V-1 Bohunice k žiadnej významnejšej prevádzkovej udalosti, ktorá by si vyžiadala zvýšenú pozornosť inšpektorov ÚJD SR.

Prehľad počtu prevádzkových udalostí v rokoch 2000 až 2009, ktoré podliehajú hláseniu na ÚJD SR a ich kategorizáciu podľa stupnice INES uvádza tab. č. 4.

Tab. č. 4 Počet udalostí v AE V-1 Bohunice
Stupnica INES/rok	2000	2001	2002	2003	2004	2005	2006	2007	2008	2009	
mimo stupnice
	2	1	5	12	4	2	3	4	0	0	
INES 0	20	19	23	25	13	6	8	3	4	3	
INES 1	0	0	0	0	0	0	0	0	0	0	
Spolu	22	20	28	37	17	8	11	7	4	3	

Záver:
Na základe výsledkov kontrolnej činnosti a hodnotenia bezpečnostných ukazovateľov ÚJD SR hodnotil prevádzku oboch blokov AE V-1 Bohunice v roku 2009 ako bezpečnú a spoľahlivú. 

 b)Atómová elektráreň V-2 Bohunice
Bloky V-2, teda 3. a 4. blok AE Bohunice predstavujú v porovnaní s projektom blokov AE V-1 Bohunice pred modernizáciou novšiu, z hľadiska jadrovej bezpečnosti výrazne vylepšenú sériu blokov VVER-440, model V-213.
Tento typ elektrárne má stavebnú časť hermetickej zóny (tzv. kontainment) dimenzovanú na zvládnutie postulovaných havarijných udalostí až do roztrhnutia hlavného cirkulačného potrubia s obojstranným výtokom chladiva bez závažnejších dopadov na životné prostredie a zdravie obyvateľstva.
Obidva bloky AE V-2 Bohunice pracovali v roku 2009 spoľahlivo podľa požiadaviek energetického dispečingu SR. Okrem výkonu kontrolnej a hodnotiacej činnosti sa činnosť ÚJD SR v roku 2009 týkala projektu zvyšovania tepelného výkonu oboch blokov tejto elektrárne. Bola predložená a posúdená dokumentácia, ktorá s takouto zmenou súvisí a následne boli vydané príslušné rozhodnutia.
V roku 2009 bol na základe rozhodnutia ÚJD SR vydaný súhlas na zvýšenie tepelného výkonu reaktora 3. bloku o 5% z hodnoty 1375 MWt na 1443,75MWt. Postupné zvyšovanie výkonov oboch blokov bude pokračovať aj v roku 2010. Významnou udalosťou v roku 2009 pre AE V-2 Bohunice bolo spustenie projektu realizácie opatrení na zmierňovanie následkov tzv. ťažkých havárií. V tejto oblasti sa pozornosť ÚJD SR koncentrovala na posudzovanie dokumentácie Riadenie ťažkých havárií IPR EBO10045.

V roku 2009 sa na oboch blokoch AE V2 Bohunice v rámci odstávok na výmenu paliva uskutočnili prevádzkové kontroly vybraných zariadení v súlade s ročným programom prevádzkových kontrol. Kontroly hlavných komponentov a potrubných systémov boli vykonané kvalifikovanými systémami nedeštruktívneho skúšania. Výsledky prevádzkových kontrol na oboch blokoch sú priaznivé, kontrolami boli zisťované indikácie, ktoré boli už nájdené pri predchádzajúcich kontrolách, pričom nebol zaznamenaný ich rozvoj. Táto skutočnosť svedčí o správnosti procesu kvalifikácie systémov pre nedeštruktívne skúšanie. 
Prevádzkovateľ zabezpečuje hodnotenie únavovej životnosti hlavných komponentov a potrubných systémov i hodnotenie odolnosti materiálov tlakových nádob reaktorov voči krehkému porušeniu. Z vykonaného hodnotenia na oboch blokoch vyplýva, že ani únavová životnosť, ani krehká pevnosť reaktorov nelimitujú životnosť a vytvárajú predpoklad pre dlhodobú prevádzku blokov nad dobu projektovej životnosti. 

Skúšky tesnosti hermetickej zóny na oboch blokoch preukázali, že tesnosť hermetických priestorov je v súlade s požiadavkami limít a podmienok.
Počet plánovaných a neplánovaných inšpekcií uskutočnených v priebehu roka na obidvoch blokoch AE V-2 Bohunice uvádza tab. č. 2. Závažnejšie nedostatky neboli zistené. Počty nálezov v žiadnej zo sledovaných oblastí nevybočili z ustáleného priemeru. 

Prevádzkové udalosti
Počet a charakter udalostí bol v roku 2009 v rámci obvyklých technických porúch bez osobitnej bezpečnostnej významnosti. 
Udalosti, ktoré sa stali v AE V-2 Bohunice nemali zásadný vplyv na jadrovú bezpečnosť. Nevyskytol sa žiaden prípad automatického odstavenia AO-1. 

Prehľad o počte prevádzkových udalostí v rokoch 2000 až 2009, ktoré podliehajú hláseniu na ÚJD SR a ich kategorizácia podľa stupnice INES je uvedený v tab. č. 5. 
Tab. č. 5 Počet udalostí v AE V-2 Bohunice 
Stupnica INES/rok	2000	2001	2002	2003	2004	2005	2006	2007	2008	2009	
mimo stupnice	2	8	6	8	3	4	5	3	9	10	
INES 0	19	10	13	14	17	11	12	18	9	3	
INES 1	1	0	0	0	1	0	0	0	0	0	
Spolu	22	18	19	22	21	15	17	21	18	13	

Záver:
Po zhrnutí výsledkov v ostatných sledovaných oblastiach a na základe sumárneho hodnotenia bezpečnostných ukazovateľov ÚJD SR vyhodnotil prevádzku oboch blokov AE V-2 Bohunice v roku 2009 ako spoľahlivú, bez závažných nedostatkov v oblasti jadrovej bezpečnosti.

c) Atómová elektráreň Mochovce 1,2
AE Mochovce 1,2, ktorej prevádzkovateľom je spoločnosť SE, a. s., tvoria dva bloky s reaktormi typu VVER 440/V213 so zvýšenou bezpečnosťou. Ide o opakovaný projekt elektrárne typu VVER 440/V213, prevádzkovaný v lokalite Jaslovské Bohunice, ďalej modifikovaný vzhľadom na rastúce požiadavky na zvyšovanie úrovne jadrovej bezpečnosti blokov typu VVER a so zohľadnením geologických špecifík lokality. Implementáciou všetkých zmien bola dosiahnutá úroveň bezpečnosti, ktorá je plne porovnateľná s blokmi prevádzkovanými v EÚ.
Bloky 1 a 2 AE Mochovce počas roka 2009 pracovali na zvýšenom výkone 107% Nnom spoľahlivo. V AE Mochovce 1,2 sa v roku 2009 uskutočnili plánované odstavenia blokov na generálne opravy (ďalej len „GO“) a výmenu paliva. Na prvom bloku bola vykonaná rozšírená GO, z reaktora bolo vyvezené palivo, čo umožnilo vykonať nedeštruktívnu kontrolu reaktorovej nádoby, zvarov potrubí primárneho okruhu a trubiek parogenerátorov.
Počas odstávky prvého bloku boli úspešne vykonané výtokové skúšky z hydroakumulátorov, vysokotlakých a nízkotlakých čerpadiel do otvorenej reaktorovej nádoby. V priebehu odstávok neboli na zariadeniach oboch blokov zistené také nedostatky, ktoré by si zo strany ÚJD SR vyžadovali prijať mimoriadne opatrenia.

Prevádzkové kontroly boli vykonané v zmysle ročných plánov prevádzkových kontrol, posúdených ÚJD SR. 
ÚJD SR vykonal kontrolu realizácie prevádzkových kontrol, kontrola bola zameraná na úplnosť splnenia plánovaného rozsahu kontrol a ich dokumentovanie. Pri prevádzkových kontrolách boli zistené chyby, či už opakovane z predchádzajúcich kontrol, ale aj nové, ktoré boli indikované v dôsledku použitia modernejších a citlivejších prístrojov a kvalifikovaných systémov kontroly. Prípustnosť zistených indikácií pre prevádzku bola preukázaná výpočtami a odbornými posudkami. 
Prevádzkovateľ každoročne predkladá ÚJD SR hodnotiace správy o čerpaní životnosti hlavných komponentov a vybraných potrubných trás. Sledované parametre všetkých hodnotených zariadení i stav materiálov tlakových nádob reaktora sú hlboko pod stanovenými limitmi. Na oboch blokoch elektrárne boli vykonané práce na údržbe hermetickej zóny, aby sa udržala vysoká tesnosť priestorov zabraňujúcich úniku rádioaktívnych látok do životného prostredia. Rozšírenú starostlivosť o stav a tesnosť hermetickej zóny oboch blokov vykonáva prevádzkovateľ na základe prevádzkových skúsenosti a analýz v súlade s požiadavkami ÚJD SR.
Bloky AE Mochovce 1,2 sú v komerčnej  prevádzke už 10 rokov, preto podľa legislatívnych požiadaviek držiteľ oprávnenia v zmysle vyhlášky ÚJD SR o periodickom hodnotení jadrovej bezpečnosti predložil ÚJD SR Správu o periodickom hodnotení jadrovej bezpečnosti oboch blokov, ktorá je podmienkou pre vydanie povolenia na prevádzku obidvoch blokov na ďalšie obdobie. V priebehu roka 2009 ÚJD SR posudzoval predloženú správu.

Počet plánovaných a neplánovaných inšpekcií uskutočnených v priebehu roka na obidvoch blokoch uvádza tab. č. 2. Závažnejšie nedostatky neboli zistené. Počty nálezov v žiadnej zo sledovaných oblastí nevybočili z ustáleného priemeru.

Prevádzkové udalosti
Počet porúch, ku ktorým došlo v roku 2009 na AE Mochovce 1,2 zaznamenal istý nárast oproti predchádzajúcemu obdobiu, ich charakter a významnosť však boli v rámci obvyklých technických porúch bez osobitnej bezpečnostnej významnosti. Udalosti, ktoré sa stali v AE Mochovce 1,2 nemali zásadný vplyv na jadrovú bezpečnosť.
Na AE Mochovce 1,2 v troch prípadoch zapracoval systém automatického odstavenia reaktora AO-1.

V prvom prípade došlo v dôsledku poruchy polovodičovej súčiastky v skrini ochrán a automatík a k zapnutiu sprchového čerpadla hermetickej zóny a pri následnom vyhľadávaní príčiny zapnutia čerpadla, k otvoreniu armatúry do hermetickej zóny. V dôsledku sprchovania snímačov hladiny v parogenerátoroch došlo k vygenerovaniu signálu vysoká hladina v parogenerátoroch, k odstaveniu oboch turbogenerátorov a k automatickému odstaveniu reaktora AO-1. ÚJD SR vykonal neplánovanú inšpekciu udalosti a nariadil prijať nápravné opatrenia na zamedzenie opakovania  udalostí tohto charakteru.
V druhom prípade došlo k strate napájania 6 kV rozvádzača z dôvodu poruchy snímača pre elektrickú ochranu rozvádzača. Následkom udalosti došlo k strate vonkajšieho elektrického napájania, k štartu všetkých dieselgenerátorov a k automatickému odstaveniu reaktora AO-1 od výpadku štyroch zo šiestich hlavných cirkulačných čerpadiel. Automatiky a systémy bloku pracovali v súlade s projektom.
V treťom prípade došlo k automatickému odstaveniu reaktora AO-1 od falošného signálu zvýšená teplota v slučkách primárneho okruhu reaktora. Skutočné teploty v slučkách zodpovedali stavu na nominálnom výkone reaktora. Príčinou poruchy bol zákmit dvoch meraní teploty. ÚJD SR aj v tomto prípade vykonal neplánovanú inšpekciu udalosti a nariadil prijať nápravné opatrenia na zamedzenie opakovania  udalostí tohto charakteru.
Žiadna z uvedených udalosti nemala zásadný vplyv na jadrovú bezpečnosť. Systémy automatík a ochrán počas udalostí pracovali v zmysle projektu AE Mochovce. Prevádzkovateľ vykonal niekoľko preventívnych nápravných opatrení s cieľom predísť opakovaniu sa udalostí podobného charakteru.

Prehľad o počte prevádzkových udalostí v rokoch 2000 až 2009, ktoré podliehajú hláseniu na ÚJD SR a ich kategorizáciu podľa stupnice INES uvádza tab.č. 6.
Tab. č. 6 Počet udalostí v AE Mochovce 1,2 
Stupnica INES/rok	2000	2001	2002	2003	2004	2005	2006	2007	2008	2009	
mimo stupnice	32	43	24	21	9	14	15	8	9	26	
INES 0	24	12	13	11	12	3	9	5	5	8	
INES 1	1	2	1	1	1	1	0	2	1	0	
Spolu	57	57	38	33	22	18	24	15	15	34	

Záver:
Na základe výsledkov kontrolnej a hodnotiacej činnosti ÚJD SR hodnotí prevádzku AE Mochovce 1,2 v roku 2009 ako bezpečnú. Nedostatky, ktoré boli počas inšpekcií zistené, boli odstránené a boli prijaté také nápravné opatrenia, ktoré minimalizujú pravdepodobnosť ich opakovania.

1.5.1.2.	Atómové elektrárne vo výstavbe

V súčasnosti je v SR rozostavaná jedna AE a to AE Mochovce 3,4, ktorej vlastníkom sú SE, a. s.
 
	Atómová elektráreň Mochovce 3,4 
	AE Mochovce 3,4 tvoria dva rozostavané bloky VVER 440 s reaktormi typu V213 so zvýšenou bezpečnosťou. Ich výstavba bola v polovici 90. rokov pozastavená a zariadenia sú zakonzervované postupom odsúhlaseným ÚJD SR. V roku 2009 boli, po prijatí rozhodnutia o dostavbe 3. a 4. bloku v časovom horizonte do roku 2012 až 2013, vykonávané projekčné práce na vykonávacích projektoch a začali sa stavebné práce na repasiách stavebných konštrukcií v súlade s úvodným projektom. V priebehu roku 2009 predkladal vlastník elektrárne na ÚJD SR k posúdeniu a schváleniu dokumentáciu kvality vybraných zariadené, ktoré budú súčasťou technológie. Naďalej prebiehali konzervačné a ochranné práce a ÚJD SR pravidelne kontroloval a hodnotil ich stav.

1.5.1.3.	Atómové elektrárne vo vyraďovaní

V roku 2009 bola v SR vo vyraďovaní AE A-1 v lokalite Bohunice, ktorá po rozdelení SE, a. s., pripadla do vlastníctva JAVYS, a. s.
Na vyraďovanie sa pripravuje 1. blok AE V-1 Bohunice, ktorý v roku 2006 ukončil výkonovú prevádzku a tiež 2. blok tejto elektrárne, ktorý ukončil výkonovú prevádzku 31. decembra 2008.

	Atómová elektráreň A-1 Bohunice
	AE A-1 Bohunice s heterogénnym reaktorom na báze tepelných neutrónov s označením KS-150 bola projektovaná na brutto elektrický výkon 143 MW. Ako palivo bol použitý prírodný kovový urán, moderátorom bola ťažká voda (D2O) a chladivom oxid uhličitý (CO2). AE A-1 Bohunice pracovala 4 roky. Definitívne bola odstavená z prevádzky po udalosti v roku 1977 a v roku 1979 vláda rozhodla o vyradení AE z prevádzky. V roku 1995 za začal realizovať projekt vyraďovania zameraný na dosiahnutie radiačne bezpečného stavu, čo pre AE A-1 Bohunice znamenalo ukončenie odvozu VJP, spracovanie, resp. bezpečné uskladnenie prevádzkových RAO, obnovenie stavebných bariér a odizolovanie objektov AE A-1 Bohunice, obsahujúcich inventár RAO, od životného prostredia. ÚJD SR v roku 1999 zahrnul uvedené predpoklady do podmienok povolenia na I. etapu vyraďovania. V súčasnosti sú realizované práce súvisiace s II. etapou, ktorej plán je rozvrhnutý na obdobie do roku 2016. Cieľom tejto etapy je vyradenie nepotrebných pôvodných technologických zariadení a odstránenie negatívnych dôsledkov prevádzky AE A-1. Po skončení II. etapy vyraďovania budú predmetom ďalších etáp vyraďovania už iba dva objekty HVB – reaktorovňa a medzistrojovňa. Ukončenie procesu vyraďovania AE A-1 Bohunice je plánované v roku 2033.
	Na spracovanie RAO z vyraďovania sa využívajú technológie dekontaminácie, fragmentácie, solidifikácie do cementu, skla, bitúmenu alebo matrice SiAl. V rámci neaktívneho vyskúšania pokračuje prevádzka zariadenia na spracovanie použitých vzduchotechnických filtrov. V roku 2009 prebiehal tiež proces prípravy 730 t kontaminovaných kovových RAO, pochádzajúcich predovšetkým z vyraďovania AE A-1, na ich odvoz do Ruskej federácie za účelom ich pretavby.
	Po posúdení príslušnej dokumentácie a po vydaní stanoviska Európskej komisie podľa čl. 37 Zmluvy o založení Európskeho spoločenstva pre atómovú energiu (EURATOM), vydal ÚJD SR povolenie na II. etapu vyraďovania AE A-1 Bohuniee z prevádzky. V rámci zmien počas vyraďovania AE A-1 Bohunice boli postupne vydané rozhodnutia na uvádzanie do prevádzky zariadení pracoviska pre spracovanie puzdier dlhodobého skladu a dekontaminačného uzla v „O-P“ koridore, na využívanie zariadenia pre znižovanie mernej aktivity dowthermu, na uvádzanie linky VICHR na spracovanie chrompiku do prevádzky, na využívanie nových potrubných trás slúžiacich pre transport kalov v areáli AE A-1 Bohunice a na uvádzanie do prevádzky zariadení horúcej komory, ktorá bude využívaná na diaľkovo riadené manipulácie s rádioaktívnymi materiálmi a vysokoaktívnymi RAO.
	Plánované inšpekcie v AE A-1 Bohunice boli zamerané na kontrolu súladu postupu vyraďovania s podmienkami rozhodnutia ÚJD SR v súvislosti so zahájením II. etapy vyraďovania AE A-1 Bohunice z prevádzky a na kontrolu stavu zariadení uvádzaných do prevádzky. Bola vykonaná jedna neplánovaná inšpekcia, ktorá reagovala na udalosť na linke VICHR z konca roku 2008, spojenú s rizikom úniku rádioaktívnych látok do obsluhovaných priestorov. Vyraďovanie AE A-1 Bohunice prebiehalo v súlade s rozhodnutím ÚJD SR a s plánom II. etapy vyraďovania. 
Záver: 
Vyraďovanie AE A-1 Bohunice prebiehalo podľa plánu I. etapy vyraďovania a boli realizované prípravné práce pre nadväzné začatie II. etapy. 

1.5.2.	Iné jadrové zariadenia

1.5.2.1.	Iné jadrové zariadenia v prevádzke

Tab. č. 7 Iné jadrové zariadenia v prevádzke
Jadrové zariadenie	Začiatok prevádzky	Prevádzkovateľ	
Medzisklad vyhoretého paliva 	1987 	JAVYS, a. s.	
Technológie pre spracovanie a úpravu RAO	1994 resp. 2002	JAVYS, a. s.	
Republikové úložisko RAO	2001	JAVYS, a. s.	
Finálne spracovanie kvapalných RAO	2007	JAVYS, a. s.	

a) Medzisklad vyhoretého jadrového paliva Jaslovské Bohunice (MSVP)
MSVP Bohunice slúži na dočasné ukladanie VJP z AE V-1Bohunice a AE V-2 Bohunice pred jeho transportom do prepracovateľského závodu, alebo trvalým uložením v úložisku. V roku 2009 v MSVP pokračovali práce na realizácii projektu slúžiaceho na kontrolu netesných palivových kaziet, ktoré bude možné upraviť tak, aby bolo ich skladovanie a transport jednoduchšie. 
V priebehu roku 2009 bola hodnotiaca činnosť zameraná na vyhodnotenie stavu prevádzkových kontrol stavebných a technologických častí a systémov MSVP Bohunice a skladovaného VJP. 
V rámci inšpekčnej činnosti ÚJD SR realizoval dve previerky skladovania VJP v MSVP Bohunice. Cieľom inšpekcií bola kontrola dodržiavania limít a podmienok a prevádzkových predpisov pre obsluhu jednotlivých zariadení. Ani v jednom prípade sa nezistilo porušenie podmienok jadrovej a radiačnej bezpečnosti a prevádzkových predpisov.

Záver: 
Prevádzka MSVP bola vyhodnotená ako bezpečná a spoľahlivá.
	
	b) Technológie na spracovanie a úpravu RAO
	Prevádzkovateľom JZ Technológie na spracovanie a úpravu RAO v lokalite Bohunice je JAVYS, a. s. Technológie na spracovanie a úpravu RAO predstavuje dve bitúmenačné linky, cementačnú linku a Bohunické spracovateľské centrum rádioaktívnych odpadov (ďalej len „BSC RAO“). Bitúmenačné linky, každá s kapacitou 120 l/hod, sú určené na spracovanie rádioaktívnych koncentrátov z prevádzky AE do 200 l sudov, ktoré sa pred ich konečným uložením vkladajú do vlákno – betónových kontajnerov (ďalej len „VBK“). BSC RAO slúži ako ťažiskové zariadenie pre konečnú úpravu RAO pred ich uložením v Republikovom úložisku rádioaktívnych odpadov v Mochovciach (ďalej len „RÚ RAO“). K spracovaniu a k úprave RAO sa využíva okrem cementácie aj spaľovanie, fragmentácia, vysokotlakové lisovanie a zvyšovanie koncentrácie odparovaním. Výsledné produkty spracovania a úpravy RAO sa vkladajú do VBK, ktoré vyhovujú podmienkam uloženia v RÚ RAO v Mochovciach. V roku 2009 bol proces uvádzania do prevádzky diskontinuálnej bitúmenačnej linky rozšírený o možnosť fixácie ionexov z AE V-1 Bohunice. Po prvý krát v histórii prevádzky bolo vykonané pre toto JZ periodické hodnotenie jadrovej bezpečnosti. Na základe výsledkov periodického hodnotenia počas prevádzky bola ÚJD SR predložená revízia predprevádzkovej bezpečnostnej správy JZ  Technológie na spracovanie a úpravu RAO, ktorá bude podkladom pre vydanie opakovaného povolenia na prevádzku tohto JZ.
	Inšpekcie vykonané v roku 2009 boli zamerané na kontrolu vlastností výsledných produktov fixácie kvapalných RAO do matríc, čo tvorí jednu z hlavných požiadaviek na dlhodobú bezpečnosť ich ukladania.
	Záver: 
	Na základe výsledkov kontrolnej činnosti je prevádzka JZ Technológie na spracovanie a úpravu RAO hodnotená ako bezpečná.
	
	c) Republikové úložisko rádioaktívnych odpadov Mochovce (RÚ RAO)
RÚ RAO predstavuje multibariérové úložisko povrchového typu určené na konečné uloženie pevných a spevnených RAO, vznikajúcich pri prevádzke a vyraďovaní AE z prevádzky v SR. Prevádzkovateľom RÚ RAO v Mochovciach je JAVYS, a. s. V roku 2009 začal proces prípravy 2. dvojradu úložných boxov na príjem balených foriem RAO. V rámci medzinárodného fondu pre podporu vyraďovania AE V-1 Bohunice BIDSF (Bohunice International Decommissioning Support Fund) pokračovalo riešenie rozšírenia kapacít pre ukladanie veľmi nízko aktívnych RAO. Prevádzkovateľ tohto JZ sa tiež pripravoval na proces periodického hodnotenia jadrovej bezpečnosti.
	Inšpekčná činnosť v RÚ RAO bola v roku 2009 zameraná na proces prijímania RAO na úložisko a na kontrolu vlastností zaplnených VBK zo strany prevádzkovateľa úložiska. 
	
	Záver
	Na základe výsledkov kontrolných činností možno hodnotiť prevádzku JZ Republikové úložisko rádioaktívnych odpadov Mochovce ako bezpečnú, bez negatívneho vplyvu na životné prostredie.
	
	d) Finálne spracovanie kvapalných RAO, Mochovce (FS KRAO)
	FS KRAO je vo vlastníctve JAVYS, a. s. a slúži k finálnemu spracovaniu kvapalných RAO z prevádzky AE Mochovce do formy vhodnej na uloženie v RÚ RAO. Technológia je zložená z dvoch samostatných procesov, a to z bitúmenácie a cementácie. ÚJD SR v roku 2009 vydal pre toto JZ kolaudačné rozhodnutie.
	Inšpekčná činnosť na FS KRAO bola zameraná na vyhodnotenie súladu priebehu skúšobnej prevádzky so stanovenými kritériami.

	Prevádzkové udalosti
	V hore uvedených JZ neboli zaznamenané žiadne prevádzkové udalosti s vplyvom na jadrovú bezpečnosť.
	
1.5.2.2.	 Iné jadrové zariadenia vo vyraďovaní

	Jadrové zariadenia VUJE, a. s.
	Spoločnosť VUJE, a. s., vlastní dve experimentálne JZ – bitúmenačnú linku a spaľovňu RAO, ktoré sa nachádzajú v I. etape vyraďovania. V súvislosti s ukončovaním tejto etapy bolo vykonané periodické hodnotenie jadrovej bezpečnosti. V roku 2009 bola realizovaná jedna inšpekcia zameraná na dodržiavanie programu monitorovania jednotlivých zariadení v ochrannom uložení, súlad vykonávaných činností s plánom etapy a na proces prípravy ďalšej etapy vyraďovania.
2.	PÔSOBNOSŤ STAVEBNÉHO ÚRADU

ÚJD SR vykonáva pôsobnosť stavebného úradu podľa zákona č. 50/1976 Zb. o územnom plánovaní a stavebnom poriadku (stavebný zákon) pri stavbách JZ a stavbách súvisiacich s JZ nachádzajúcich sa v areáli ohraničenom hranicami JZ. To znamená povoľovanie stavieb, zmien stavieb, udržiavacích prác, vydávanie rozhodnutí o užívaní stavieb, údržbe stavieb a odstraňovaní stavieb.
V roku 2009 boli vydávané najmä rozhodnutia, ktorými boli povolené trvalé užívanie stavieb. Pre stavby, ktoré sa v rámci modernizácie AE V-2 Bohunice seizmicky zodolnili, bolo vydaných 13 povolení na ich trvalé užívanie.

3.	jadrovÉ materiálY

Dozorné činnosti ÚJD SR v oblasti nakladania s jadrovými materiálmi (ďalej len „JM“) zabezpečujú, aby sa JM používali v súlade s povolením ÚJD SR, ktoré vydáva len tým žiadateľom, ktorí preukážu schopnosť nakladať s JM v súlade s platnými právnymi predpismi a medzinárodnými záväzkami SR. Žiadateľ musí najmä zabezpečiť, aby sa JM využívali iba na účel, na ktorý sú určené v súlade s medzinárodnými záväzkami SR, a aby ich používaním nebolo ohrozené životné prostredie a zdravie ľudí.
Kontrolná činnosť ÚJD SR v oblasti nakladania s JM zabezpečuje, aby sa JM používali v súlade s medzinárodnými záväzkami SR a v súlade s povolením ÚJD SR. 

3.1.	Evidencia a kontrola jadrových materiálov
Štátny systém evidencie a kontroly JM, ktorý je vytvorený v SR, má za účel zabrániť ich zneužívaniu. Okrem iného má tiež zabrániť nezákonnému nakladaniu s JM, zisťovať ich straty a poskytovať informácie, ktoré by mohli viesť k ich nájdeniu. ÚJD SR vedie štátny systém evidencie JM v zmysle atómového zákona. 
Štátny systém evidencie a kontroly JM v SR vyplynul zo záväzkov, ktorými bola SR viazaná v súvislosti s plnením Zmluvy o nešírení jadrových zbraní a Dohody medzi vládou Československej socialistickej republiky a MAAE o uplatnení záruk na základe Zmluvy o nešírení jadrových zbraní. Po vstupe do EÚ musí SR v oblasti zabezpečenia medzinárodnej verifikácie mierového využívania JM, plniť požiadavky legislatívy EÚ vyplývajúce zo zmluvy Euratom a Dohody medzi Belgickým kráľovstvom, Dánskym kráľovstvom, Spolkovou republikou Nemecko, Írskou republikou, Talianskou republikou, Luxemburským veľkovojvodstvom, Holandským kráľovstvom, Európskym spoločenstvom pre atómovú energiu o implementácii článku III ods. 1 a 4 Zmluvy o nešírení jadrových zbraní a Dodatkového protokolu k tejto dohode, ktorá nadobudla platnosť pre SR 1. decembra 2005. 

Väčšinu JM nachádzajúcich sa v SR tvorí čerstvé jadrové palivo a VJP nachádzajúce sa v JZ JAVYS, a. s. a v SE, a. s. Ďalšími subjektami, ktoré nakladajú s JM na území SR sú organizácie rôzneho typu a zamerania, ktoré používajú prevažne ochudobnený urán určený na tieniace účely prípadne malé množstvá prírodného uránu, nízko obohateného uránu a tória na experimentálne, príp. výukové účely. 
V rámci výkonu inšpekčnej činnosti bolo v roku 2009 vykonaných 38 inšpekcií jadrových materiálov. Z toho bolo v spolupráci s inšpektormi MAAE a Euratomu vykonaných 22 ohlásených inšpekcií, ktoré zahŕňajú aj jednu inšpekciu zameranú na verifikáciu základných projektových údajov, ktorá sa uskutočnila na JZ vo výstavbe AE Mochovce 3,4 a jednu inšpekciu vykonanú na základe dodatkového protokolu k trilaterálnej zárukovej dohode medzi MAAE, Euratomom a SR. V spolupráci s inšpektormi MAAE bola ďalej vykonaná jedna neohlásená inšpekcia JM na JZ. 
Na jadrovom zariadení bola taktiež vykonaná jedna samostatná inšpekcia ÚJD SR.  
Inšpekčná činnosť ÚJD SR bola tiež zameraná na výkon inšpekcií u držiteľov povolení na nakladanie s JM mimo JZ, u ktorých bolo vykonaných 13 plánovaných inšpekcií.
 
Inšpektori ÚJD SR vykonali taktiež jednu neplánovanú inšpekciu u subjektu, ktorý na ÚJD SR oznámil, že pri kontrole skladu objavil chemikálie, ktoré pravdepodobne obsahujú urán.
Počas inšpekcie sa toto podozrenie potvrdilo. V súlade s atómovým zákonom vydal ÚJD SR na základe žiadostí pre kontrolovaný subjekt povolenie na nakladanie s jadrovými materiálmi.

 Nedostatky zistené počas inšpekcie boli zo strany kontrolovaného subjektu odstránené v súlade s opatreniami uloženými ÚJD SR.

Inšpekčná činnosť v oblasti evidencie a kontroly JM zahŕňa aj kontrolu a spracovanie hlásení o zmene inventára JM zaslaných na ÚJD SR prevádzkovateľmi, ktoré sú následne vkladané do štátneho systému evidencie a kontroly JM pričom je vykonaná aj kontrola správnosti údajov. V prípade držiteľov povolení na nakladanie s JM mimo JZ zasiela ÚJD SR evidenčné správy do Euratomu v stanovených lehotách. 
Vzhľadom na potrebu napĺňania požiadaviek zárukovej dohody a jej dodatkového protokolu ÚJD SR, v požadovaných termínoch,vypracoval aktualizácie príslušných deklarácií podľa dodatkového protokolu. 
Výkon inšpekčnej činnosti v oblasti evidencie a kontroly JM značne ovplyvnilo prijatie tzv. Integrovaných záruk, ktoré sú v SR implementované od 1. septembra 2009. Zavedenie uvedeného režimu uplatňovania záruk má za cieľ zníženie počtu vykonaných inšpekcií a ich náročnosti. Zároveň však v dotknutej oblasti nadobudla reálnu podobu možnosť výkonu neohlásených inšpekcií a inšpekcií s ohlásením do 24 hodín. Výkon inšpekcií podľa dodatkového protokolu k trilaterálnej zárukovej dohode zostáva nezmenený. 

Záver:
Pri inšpekciách na JZ neboli zistené žiadne závažné nedostatky v nakladaní s JM a ciele záruk boli dosiahnuté v plnom rozsahu.

3.2.	 Preprava jadrových materiálov
Dozorná činnosť pri zabezpečení jadrovej bezpečnosti počas prepráv JM sa vykonávala v zmysle atómového zákona, vyhlášky č. 57/2006 Z. z. a medzinárodných štandardov a odporúčaní. 
Za hodnotené obdobie sa prostredníctvom železníc SR uskutočnilipočet? prepravy čerstvého jadrového paliva z Ruskej federácie do AE Bohunice a do AE Mochovce. 
V roku 2009 bola realizovaná jedna preprava VJP z AE Mochovce do MSVP Bohunice. Jadrová bezpečnosť a fyzická ochrana boli počas prepravy zabezpečené podľa platnej legislatívy.
Do MSVP bolo prevezené VJP, chladené minimálne 3 roky v bazénoch skladovania, zo všetkých 2 blokov AE V-2 Bohunice a z 1. bloku AE V-1 Bohunice.
V roku 2009 vykonali inšpektori ÚJD SR 11 inšpekcií všetkých prepráv čerstvého jadrového paliva a VJP a uránového koncentrátu. Pri inšpekciách prepravy JM inšpektori nezistili žiadne závažné nedostatky. Boli dodržané podmienky vyžadované zákonom a rozhodnutiami ÚJD SR. V roku 2009 bola posudzovaná technická dokumentácia, ktorá súvisí s odvozom VJP z AE V-1 Bohunice po jej konečnom odstavení a žiadosť o typové schválenie obalového súboru C-30 na prepravu VJP.
Bola vydaná licencia pre obalový súbor C-30 na prepravu VJP na ďalších 5 rokov.
Záver:
Pri prepravách JM nedošlo k žiadnym udalostiam, ktoré by negatívne ovplyvnili životné prostredie.

3.3.	Nezákonné nakladanie s jadrovými a rádioaktívnymi materiálmi
ÚJD SR sa aktívne zapájal do medzinárodnej spolupráce v boji proti nezákonnému nakladaniu s jadrovými a rádioaktívnymi materiálmi. Okrem pravidelnej účasti na aktivitách MAAE v rámci regionálneho projektu, zameraného na pomoc členským štátom v boji proti nezákonnému nakladaniu s jadrovými a rádioaktívnymi materiálmi, sa zástupcovia ÚJD SR zúčastnili aj na podujatiach organizovaných EÚ. Tieto podujatia boli zamerané na boj proti jadrovému terorizmu a zneužitiu jadrových a rádioaktívnych materiálov na tieto účely. Na stretnutiach zástupcovia ÚJD SR prezentovali stav a úroveň fyzickej ochrany JM a JZ, ako aj zapojenie sa do medzinárodných štruktúr boja proti nezákonnému nakladaniu s jadrovými a rádioaktívnymi materiálmi. V rámci tejto spolupráce sa experti z ÚJD SR zúčastňujú na konferenciách, pracovných stretnutiach a kurzoch a ÚJD SR organizuje spoločné cvičenia. Dôležitou súčasťou tejto spolupráce je výmena informácií. Na národnej úrovni zabezpečuje výmenu informácií elektronický informačný systém ILTRAM, na medzinárodnej úrovni je to Illicit Trafficking Database, ktorú prevádzkuje MAAE vo Viedni. V súčasnosti do tejto databázy prispieva viac ako 100 štátov z celého sveta vrátane Slovenska. 
Včasná výmena informácií prispieva k zvyšovaniu efektivity boja proti nezákonnému obchodovaniu s JM. MAAE preto organizuje regionálne pracovné stretnutia, na ktorých informuje účastníkov o svojich aktivitách a zároveň si účastníci vymieňajú svoje skúsenosti z boja proti nezákonnému obchodovaniu. 
V dňoch 19. až 21. mája 2009 zorganizovala MAAE v spolupráci s ÚJD SR v Bratislave „Sub-Regional Meeting on Illicit Nuclear Trafficking Information Management and Coordination“. Na stretnutí sa zúčastnilo 33 účastníkov z Bieloruska, Českej republiky, Estónska, Maďarska, Lotyšska, Litvy, Poľska, Moldavskej republiky, Ruskej federácie, Slovenska a Ukrajiny. 
Pracovné stretnutie v Bratislave bolo veľmi úspešné, účastníci mali možnosť zoznámiť sa so skúsenosťami z okolitých štátov, získali kontakty na svojich partnerov v zahraničí. Nezákonné obchodovanie s JM je medzinárodný zločin, a preto je potrebná medzinárodná spolupráca, aby sme proti nemu mohli úspešne bojovať.

Zástupcovia ÚJD SR spolupracovali s bezpečnostnými zložkami štátu pri odhaľovaní nezákonného obchodovania s JM.

3.4.	Kontrola skladovania čerstvého a vyhoretého paliva
V roku 2009 sa spravilo 6 plánovaných inšpekcií zameraných na kontrolu skladovania čerstvého a vyhoretého jadrového paliva v závodoch AE Bohunice a v závode AE Mochovce. 
Nezistili sa žiadne závažné nedostatky, prevádzka skladov čerstvého paliva a bazénov skladovania  VJP bola vyhodnotená ako bezpečná, v súlade s požiadavkami atómového zákona a príslušných predpisov.

Záver:
Pri inšpekciách na JZ neboli zistené žiadne závažné nedostatky v nakladaní s JM a ciele záruk boli dosiahnuté v plnom rozsahu. 

4.	Fyzická ochrana jadrových zariadení a  Jadrových materiálov

Fyzickú ochranu tvorí súbor technických, režimových alebo organizačných opatrení, potrebných na zabránenie a zistenie neoprávnených činností s JZ, JM, špeciálnymi materiálmi a zariadeniami, pri nakladaní s RAO, VJP, pri preprave rádioaktívnych materiálov, ako aj neoprávneného vniknutia do JZ a vykonanie sabotáže.

Dozornú činnosť v tejto oblasti ÚJD SR sústredil na kontrolu prevádzky technických systémov fyzickej ochrany a úrovne výkonu režimovej ochrany v AE Bohunice a AE Mochovce.
 
Fyzická ochrana areálov AE Bohunice a AE Mochovce bola v celom hodnotenom období zabezpečovaná súkromnou bezpečnostnou službou Ochrana a bezpečnosť SE, a. s. Mochovce.

Záväzky SR v oblasti fyzickej ochrany JM vyplývajú aj z pristúpenia k Dohovoru o fyzickej ochrane jadrových materiálov (The Convection on the Physical Protection of Nuclear Material – INFCIRC 274/rev.1). Uznesením vlády SR č. 394/2007 bol schválený Dodatok k Dohovoru o fyzickej ochrane jadrových materiálov, ktorého  jeden zo základných princípov je aj Princíp G: Hrozba. V tomto princípe je uvedené, že „Fyzická ochrana zo strany štátu by mala vychádzať zo štátom aktuálneho posúdenia hrozby “. 

Na základe uvedeného vyplynula zo schváleného: Plánu práce vlády SR na rok 2009 ÚJD SR povinnosť predložiť materiál: „Určenie hrozby jadrovým zariadením a pre jadrové zariadenia a jadrové materiály v rámci projektového ohrozenia štátu“.

Daný materiál bol schválený Uznesením vlády SR č. 229/2009 a je východiskovým podkladom pre určenie projektového ohrozenia pre JZ. 
ÚJD SR v AE V-2 Bohunice zameral svoju kontrolnú činnosť predovšetkým na činnosti súvisiace s rekonštrukciou AKOBOJE. Bola vybudovaná nová bariéra medzi AE V-1 a V-2 Bohunice, ktorej stavebná časť je už zrealizovaná a pokračujú práce pre montáž technologických zariadení. Zároveň boli vymenené mechanické zdržiavacie prostriedky na plotoch a pokračuje sa v montáži technológií a ďalších prácach súvisiacich s rekonštrukciou a modernizáciou systému AKOBOJE, podľa harmonogramu a v súlade so schválenou dokumentáciou.
V súvislosti s AE Mochovce 3,4 posudzoval ÚJD SR relevantnú bezpečnostnú dokumentáciu fyzickej ochrany a schválil zmeny v Pláne fyzickej ochrany AE Mochovce 1,2 a Predbežnom  pláne fyzickej ochrany AE Mochovce 3,4 súvisiace s otvorením bezpečnostného predelenia medzi obidvoma elekrárňami pre prechod žeriavu do priestoru stavby. ÚJD SR taktiež posúdil a schválil dočasné zmeny v zabezpečovaní fyzickej ochrany počas rekonštrukcií fasád budov v lokalite JAVYS, a. s.
Inšpekčná činnosť v lokalite Bohunice a Mochovce bola, v súlade s inšpekčným postupom       ÚJD SR, zameraná na porovnanie stavu technických prostriedkov systému fyzickej ochrany s platnou legislatívou a so stavom odsúhlaseným v bezpečnostnej dokumentácii pre jednotlivé JZ. 
V priebehu roku 2009 ÚJD SR vykonal 20 inšpekcií zameraných na fyzickú ochranu JZ, JM a RAO, a zároveň boli vykonané i inšpekcie zamerané na fyzickú ochranu pri preprave JM.
5.	Havarijné plánovanie a pripravenosť

V súlade s platnou legislatívou má ÚJD SR na hodnotenie priebehu a následkov nehôd a havárií JZ závažných z hľadiska ich možného vplyvu na okolie, prípravu návrhov opatrení alebo odporúčaní na ďalší postup vytvorené Centrum havarijnej odozvy (ďalej len „CHO“). CHO je začlenené v systéme havarijnej pripravenosti SR a spolupracuje pri príprave odporúčaní s Ústredným krízovým štábom (ďalej len „ÚKŠ“). CHO je technickým podporným prostriedkom ÚKŠ. 

ÚJD SR má zo svojich zamestnancov vytvorený havarijný štáb (ďalej len „HŠ“), ktorý s podporou softvérových vyhodnocovacích nástrojov dokáže v krátkom čase poskytnúť prognózu vývoja udalosti s možnými opatreniami na elimináciu dôsledkov nehody alebo havárie. Na zabezpečenie vysokej úrovne činnosti HŠ a CHO sa v roku 2009 naďalej pokračovalo v aktualizácii a zdokonaľovaní havarijných predpisov a softvérových nástrojov, zaviedol sa nový softvérový nástroj SPRINT pre AE V-2 Bohunice a AE Mochovce, ktorý vyhodnocuje zdrojový člen na základe znalostí dominantných podmienok zásadných pre reaktory typu VVER 440. Veľké úsilie sa venovalo revízii prenosu on-line údajov (technologických, radiačných, meteorologických), ich aktualizácii a zavedeniu nového softvéru na prezentáciu dát na priame využitie odbornou skupinou HŠ. 

Vo februári 2009 bol na ÚJD SR, ktorý je kompetentným orgánom pre SR v rámci EÚ – styčným miestom a zároveň aj na pracovisku Stálej služby Sekcie krízového manažmentu a civilnej ochrany Ministerstva vnútra (ako na kontaktnom mieste pre SR) spustený do prevádzky program CoDecS systému ECURIE. Systém ECURIE je systémom včasného varovania EÚ pre informovanie o radiačných haváriách. Program CoDecS umožňuje Európskej Komisii, kompetentným orgánom a styčným miestam zúčastnených krajín odosielať a prijímať notifikácie systému ECURIE.

V roku 2009 sa ÚJD SR zapojil do medzinárodných cvičení organizovaných EÚ a MAAE. ÚJD SR bol účastníkom medzinárodného cvičenia ConvEx 2nd, ktorého cieľom bolo precvičenie reakcie krajín na žiadosť postihnutej krajiny o vyslanie pomoci a poskytnutie odborného poradenstva. Cvičenia sa zúčastnili aj zástupcovia Sekcie krízového manažmentu a civilnej ochrany MV SR a Úradu verejného zdravotníctva SR. Ďalším medzinárodným cvičením bolo ECURIE level 3, t. j. simulácia činnosti systému pri skutočnej udalosti. Do cvičenia bolo zapojené aj využitie systému EURDEP s reálnymi meteorologickými podmienkami v reálnom čase. Cvičenie prebehlo v súčinnosti so Slovenským hydrometeorologickým ústavom.

Súčasťou havarijného plánovania na národnej úrovni je aj príprava návodov a príručiek na ochranu obyvateľstva v prípade nehody alebo havárie JZ nielen v skorej fáze, ale aj v prechodnej a neskorej. V roku 2009 sa ukončila práca na príprave príručky manažmentu obnovy kontaminovaného osídleného územia po nehode a havárii na JZ v podmienkach SR. Realizovalo sa aj prvé stretnutie pracovnej skupiny na adaptáciu príručky manažmentu obnovy potravinového reťazca na podmienky v SR. 

6.	Medzinárodné aktivity 

6.1.	Európske záležitosti

Počas celého roka 2009 sa zabezpečovali úlohy a plnili záväzky, ktoré vyplývajú z členstva SR v Európskej únii. Zástupcovia ÚJD SR sa pravidelne aktívne zúčastňovali na rokovaniach v pracovných skupinách Rady EÚ i na zasadnutiach pracovných výborov a skupín Európskej Komisie, kde ako experti v oblastiach dotýkajúcich sa kompetencií ÚJD SR, najmä vo vzťahu k záväzkom a činnostiam vyplývajúcim zo Zmluvy o založení európskeho spoločenstva pre atómovú energiu (Zmluva Euratom), zastupovali záujmy SR. 

Jednou z najvýznamnejších pracovných skupín Rady EÚ z pohľadu kompetencií ÚJD je Pracovná skupina pre atómové otázky (AQG). V priebehu roka 2009 v rámci nej prebiehali diskusie k mnohým oblastiam vo vzťahu k jadrovej problematike, predovšetkým  ku návrhu  smernice určujúcej rámec Spoločenstva pre jadrovú bezpečnosť. Ďalej bola prerokovávaná problematika zárukového systému a vzťahov s MAAE, akčný plán EÚ v oblasti chemickej, biologiskej, rádionuklidovej a jadrovej ochrany, riešila sa problematika v rámci jednotlivých článkov Zmluvy Euratom (najmä čl. 35, 37, 41) ako aj bilaterálne vzťahy Spoločenstva, predovšetkým  s Ruskou federáciou a Kanadou a  Indiou. 

V priebehu roka 2009 zástupcovia ÚJD SR v rámci  európskej skupiny na vysokej úrovni pre jadrovú bezpečnosť (ďalej len „ENSREG“) prerokovávali  spoločné smerovanie EÚ v oblasti jadrovej bezpečnosti a nakladania s RAO. V rámci skupiny ENSREG bola vypracovaná  správa, ktorú Komisia predložila v septembri 2009 Rade EÚ na schválenie, pričom následne k nej boli prijaté závery Rady, na základe ktorých bude ENSREG pracovať v budúcnosti. 

V oblasti legislatívnych dokumentov EÚ v jadrovej problematike nadobudla platnosť smernica Rady 2009/71/Euratom z 25. júna 2009, ktorou sa zriaďuje rámec Spoločenstva pre jadrovú bezpečnosť jadrových zariadení (Ú. v. EÚ L 172, 02. 07. 2009). Podľa uznesenia vlády SR        č. 686/2009 z 30. 9. 2009 k návrhu na určenie gestorských ústredných orgánov štátnej správy zodpovedných za prebratie a aplikáciu smerníc a rámcových rozhodnutí bol ÚJD SR určený ako gestorský ústredný orgán štátnej správy, zodpovedný za prebratie a aplikáciu predmetnej smernice v lehote do 15. 04. 2011.  

V oblasti európskych záležitostí ÚJD SR aktívne spolupracuje s ostatnými ústrednými organmi štátnej správy  ako aj so Stálym zastúpením SR pri EÚ, pričom koordinuje,  zabezpečuje a pripravuje stanoviská a informácie v oblasti svojej pôsobnosti.  Pravidelne sa podieľa na aktualizácii tabuliek monitoringu vývoja stanovísk k právnym aktom EÚ, pripravuje podklady k Správe o účasti SR na legislatívnom procese v EÚ a činnosti zástupcov SR v tomto procese za sledované obdobie a vyjadruje sa k legislatívnym návrhom EK v príslušnej oblasti v súlade s mechanizmom spolupráce pri tvorbe stanovísk k legislatívnym návrhom EK vyplývajúcim z uznesenia vlády SR č. 884/2007. V súlade s týmto mechanizmom bolo vypracované predbežné stanovisko k návrhu smernice o jadrovej bezpečnosti JZ. 
Ďalej v priebehu roka 2009 pokračovala vo svojej činnosti Medzirezortná koordinačná skupina na koordináciu úloh vyplývajúcich z článkov Zmluvy Euratom, ktorá bola na ÚJD SR zriadená na základe uznesenia vlády SR č. 442/2006, pričom sa uskutočnili dve zasadnutia.

Vo vzťahu k plneniu záväzkov vyplývajúcich z jednotlivých článkov Zmluvy Euratom v priebehu roka 2009 Komisia vydala svoje stanovisko vo veci II. etapy vyraďovania AE A-1v Bohuniciach (Ú. v. EÚ C 131, 10. 06. 2009) na základe notifikácie uskutočnenej podľa čl. 37 Zmluvy Euratom.

Pre projekty Prechodného fondu ÚJD SR zabezpečoval koordináciu za oblasť jadrovej bezpečnosti. V rámci  prechodného fondu 2006 bol úspešne implementovaný a ukončený  projekt „Poskytnutie technickej asistencie pre ÚJD SR v oblasti posilňovania odbornej spôsobilosti/kvalifikačnej úrovne zamestnancov“, ktorého hlavným prijímateľom bol ÚJD SR. V tejto oblasti ÚJD úzko spolupracuje s Centrálnou finančnou a kontraktačnou jednotkou -  Ministerstva financií  SR a Úradu vlády  SR. Pravidelne pripravuje a aktualizuje projektové monitorovacie správy. 

V roku 2009 pokračovali aj aktivity ÚJD  na poli boja proti terorizmu - v oblasti znižovania rádiologických rizík a pripravenosti SR na zvládanie krízových situácií. ÚJD SR sa v spolupráci s Ministerstvom vnútra SR podieľal aj na príprave a pripomienkovaní smernice Rady EÚ o ochrane európskej kritickej infraštruktúry.

6.2.	Členstvo v medzinárodných organizáciách 

	a) Medzinárodná agentúra pre atómovú energiu 
Najvýznamnejšiu úlohu v oblasti medzinárodnej spolupráce, vzhľadom na medzinárodný význam a širokú škálu možností technickej spolupráce a pomoci, zohráva spolupráca s MAAE so sídlom vo Viedni.
V dňoch 14. – 19. septembra 2009 sa konalo 53. zasadnutie Generálnej konferencie MAAE. Slovenskú delegáciu na zasadnutí viedla predsedníčka ÚJD SR. Konferencia prijala celkovo 19 rezolúcií.  Delegácia SR spolusponzorovala rezolúcie týkajúce sa:
•	 posilnenia efektívnosti a zdokonalenia zárukového systému (kontroly jadrových materiálov) a uplatnenia vzorového dodatkového protokolu,
•	 uplatňovania bezpečnostných záruk v Kórejskej ľudovodemokratickej republike,
•	 jadrovej bezpečnosti a opatrení na ochranu proti jadrovému terorizmu,
•	 bezpečnosti pri preprave jadrových materiálov,
•	 aplikácií jadrových technológií (v rôznych oblastiach vedy, výskumu a v priemysle). 
Počas konferencie sa uskutočnili pravidelné rokovania delegácií Českej republiky, Maďarska, Slovinska a Slovenska. Boli prediskutované aktuálne otázky týkajúce sa jadrovej bezpečnosti v nadväznosti na výstavbu nových atómových elektrární a európskych záležitostí. Konštatovalo sa, že vzájomná výmena informácií a skúseností medzi týmito krajinami prispieva k procesu presadzovania ich názorov na medzinárodných fórach. Uskutočnilo sa tiež dvojstranné stretnutie zástupcov delegácie SR a Sekretariátu MAAE, na ktorom sa zhodnotila účasť SR na projektoch technickej spolupráce MAAE. Technická spolupráca bola aj predmetom osobitného zasadnutia delegácií európskeho regiónu a MAAE, na ktorom boli delegáti informovaní o súčasných projektoch technickej spolupráce v Európe, ako aj plánovaných projektoch na rok 2010. 
Spolupráca SR a MAAE v oblasti technických projektov je mimoriadne úspešná. V roku 2009 pokračovala spolupráca v 3 národných a v  30 regionálnych a interregionálnych projektoch formou účasti na workshopoch, tréningových kurzoch a technických stretnutiach, zabezpečovaním odbornej pomoci expertov a dodávky zariadení, ako aj formou koordinovaných výskumných projektov. Napríklad v rámci národného projektu ÚJD  „Strengthening Human Resource Capacity and Nuclear Technology Support“ bol v decembri 2009 zorganizovaný workshop k licencovaniu nových JZ, kde sa ako prednášatelia zúčastnili zahraniční experti (z Fínska a z ČR) a ako účastníci sa okrem SR zúčastnili aj odborníci z ČR a MR. 
V roku 2009 sa v SR školilo na krátkych vedeckých pobytoch a stážach 19 pracovníkov dozorov,  atómových elektrární a vedecko-výskumných pracovísk najmä z rozvojových krajín. Vedecké pobyty a stáže boli zamerané na úlohy jadrového dozoru, otázky jadrovej a radiačnej bezpečnosti, nakladania s  RAO, legislatívu, bezpečnostné analýzy a prevádzkovanie atómových elektrární, ako aj otázky spojené s vedeckým výskumom v rôznych vedných oblastiach s využitím jadrových techník. Cieľom ÚJD SR v oblasti technickej spolupráce je prechod na aktívnu zahraničnú pomoc, pri ktorej sa poskytujú vedecké návštevy, konzultácie s expertmi, workshopy pre krajiny s podobným jadrovým programom ako má SR. 
Na pozvanie SR sa uskutočnila v dňoch 27. - 29. októbra 2009 v Maťovciach (železničný priechod SR – Ukrajina) expertná misia MAAE, ktorá vyhodnotila bezpečnosť železničného vlakového inšpekčného systému (skenera), na ktorý sa sťažovala ukrajinská strana. V správe misie MAAE sa konštatovalo, že aspekty radiačnej bezpečnosti skenera sú dostatočné na to, aby zabezpečili náležitú radiačnú ochranu pre ukrajinských rušňovodičov. 
SR v roku 2009 uhradila svoje finančné príspevky do MAAE: príspevok do Fondu technickej spolupráce vo výške 51 850 USD, ako aj členský príspevok do MAAE  28 274 USD a 119 228 EUR. 

b) Organizácia Zmluvy o všeobecnom zákaze jadrových skúšok 
Dňa 3. marca 1998 ratifikovala vláda SR Zmluvu o všeobecnom zákaze jadrových skúšok. Vláda SR uložila ÚJD SR zabezpečiť vykonávanie funkcie Národného orgánu pre styk s Organizáciou Zmluvy o všeobecnom zákaze jadrových skúšok, so sídlom vo Viedni. V roku 2009 boli zabezpečované úlohy vyplývajúce predovšetkým z plenárnych zasadnutí Prípravnej komisie Organizácie zmluvy a z rokovaní jej pracovných skupín. Po odbornej stránke sa ÚJD  v roku 2009 aktívne zapájal do procesu prerokovávania operačného manuálu pre inšpekcie na mieste. ÚJD SR bol hlavným aktérom  pri príprave a vykonaní veľkého medzinárodného cvičenia v SR za účasti 50 expertov z celého sveta (cvičenie NG09 v Stupave a na Tureckom vrchu) s cieľom vykonať funkčný test unikátnych mobilných zariadení na zisťovanie xenónu a argónu v  poľných podmienkach.  Dôležitým mílnikom v histórii zmluvy bola konferencia v USA pre podporu nadobudnutia platnosti zmluvy v septembri 2009, ktorého sa zúčastnili aj zástupcovia ÚJD. 
Členský príspevok v roku 2009 bol uhradený z rozpočtu ÚJD SR vo výške 27 998 USD a 31 068 EUR.

c) Spolupráca s Agentúrou pre jadrovú energiu pri Organizácii pre hospodársku spoluprácu a rozvoj
ÚJD ako gestor spolupráce s OECD/NEA a na základe uznesenia vlády SR  koordinuje spoluprácu SR s OECD/NEA a zabezpečuje plnenie záväzkov SR vyplývajúcich z tohto členstva.
V roku 2009 sa zástupcovia SR zúčastnili na rokovaniach Riadiaceho výboru NEA (Steering Committee for Nuclear Energy), ktoré sa konali v apríli a v októbri.  Experti SR sa  aktívne zapájajú do činnosti jednotlivých výborov, pracovných a expertných skupín. Zástupcovia ÚJD sa zúčastnili na zasadnutiach Výboru pre aktivity jadrových dozorov (CNRA), Výbou pre bezpečnosť jadrových zariadení (CSNI)a jeho pracovných skupín, Výboru pre aktivity jadrových dozorov (CNRA), Výboru pre bezpečnosť jadrových zariadení (CSNI), Výboru pre otázky manažmentu radioaktívnych odpadov (RWMC) a Legislatívneho výboru (NLC) a zapojili sa aj do činnosti ďalších pracovných skupín, ktorých zameranie je v súlade s kompetenciami úradu. Experti SR spracovali rad dokumentov, ktoré slúžia ako podkladové materiály pre vyhodnotenia a odborné publikácie OECD/NEA. ÚJD pokračuje v participácii aj na činnosti vedecko-výskumného projektu Halden Reactor. Členské príspevky do OECD/NEA a do  Databanky NEA tvorili spolu 23 601 EUR, na projekt Halden Reactor (12 868 EUR), boli uhradené včas a v plnom rozsahu.

d) Asociácia dozorov európskych krajín prevádzkujúcich atómové elektrárne 
Vstupom do EÚ sa ÚJD SR ako dozorný orgán nad jadrovou bezpečnosťou stal členom Asociácie dozorov európskych krajín prevádzkujúcich atómové elektrárne (ďalej len „WENRA“), ktorého cieľom je rozvíjať spoločný prístup k jadrovej bezpečnosti a k dozoru predovšetkým v štátoch EÚ.
ÚJD SR aktívne pracuje v dvoch pracovných skupinách (ďalej len „PS“). PS pre harmonizáciu prístupu k bezpečnosti pre existujúce AE a PS pre harmonizáciu prístupu k bezpečnosti nakladania s rádioaktívnym odpadom a vyraďovania JZ z prevádzky. 
Činnosť PS pre harmonizáciu prístupu k bezpečnosti pre existujúce AE sa v roku 2009 sústredila najmä na dokončenie formulovania požiadaviek pre nové reaktory. Tieto požiadavky boli zostavené vo forme bezpečnostných cieľov s dôrazom na prehĺbenie ochrany do hĺbky. PS predložila záverečnú správu o bezpečnostných cieľoch pre nové reaktory členom výboru WENRA, ktorý ju schválil a poskytol na pripomienkovanie prevádzkovateľom AE v Európe. V budúcnosti sa zvažuje aj možnosť pretransformovanie bezpečnostných cieľov na referenčné úrovne podobne ako pre existujúce reaktory.
Cieľom PS pre harmonizáciu prístupu k bezpečnosti nakladania s RAO, VJP a vyraďovania JZ z prevádzky je zosúladenie právnych predpisov pre členské krajiny EÚ pre oblasť RAO a vyraďovania JZ z prevádzky. 

e) Fórum štátnych dozorov nad jadrovou bezpečnosťou krajín prevádzkujúcich jadrové elektrárne typu VVER
ÚJD SR je členom fóra od roku 1993 a pravidelne sa zúčastňuje na plenárnych  zasadnutiach a činnosti pracovných skupín.
Účastníci Fora sa vzájomne informujú o najdôležitejších udalostiach v oblasti jadrovej energetiky a o činnostiach dozorných orgánov v členských štátoch. 
V rámci spolupráce dozorných orgánov sa ÚJD SR aktívne podieľal na činnosti pracovnej skupiny na pravdepodobnostné hodnotenie bezpečnosti (ďalej len „PSA“). Úlohou pracovnej skupiny bolo porovnanie a harmonizovanie prístupov a praxe zúčastnených krajín v oblasti legislatívy pre PSA, PSA aplikácií, systému indikátorov pre rozhodovanie sa na základe hodnotenia rizika a PSA hodnotenia štyroch vybraných iniciačných udalostí. Výsledky činnosti skupiny od roku 2006 sumarizuje záverečná správa vydaná v decembri 2009 (VVER Forum, WG PSA, Assessment of Level 1 PSA for VVER 440 Plant Units, Final Report, December 2009), kedy sa činnosť pracovnej skupiny na PSA oficiálne skončila.  

6.3.	Plnenie záväzkov vyplývajúcich z medzinárodných zmluvných dokumentov

Na základe Zmluvy o nešírení jadrových zbraní a Dohody medzi vládou Československej socialistickej republiky a MAAE o uplatnení záruk na základe Zmluvy o nešírení jadrových zbraní vykonávali  inšpektori EURATOM-u a MAAE inšpekcie. Ani v jednom  prípade  inšpektori MAAE nepoukázali na porušovanie záväzkov SR v oblasti nešírenia jadrových zbraní a zárukového systému. Inšpekcie boli vykonávané na základe Dohody medzi členskými krajinami EÚ, Euratom na jednej strane a MAAE na strane druhej v nadväznosti na  článok III ods. 1 a 4 Zmluvy o nešírení jadrových zbraní a jeho Dodatkového protokolu, ktorá nadobudla platnosť pre SR v r. 2005. 

SR ratifikovala Dohovor o jadrovej bezpečnosti 23. februára 1995. ÚJD SR je odborným garantom dohovoru a je poverený plnením záväzkov vyplývajúcich z dohovoru. V septembri sa uskutočnilo Mimoriadne zasadnutie zmluvných strán ako aj Organizačné zasadnutie počas ktorého bola SR zvolená za koordinátora jednej zo skupiny zmluvných strán. Najbližšie Posudzovacie zasadnutie zmluvných strán bude v apríli 2011. Národná  správa SR zo septembra 2007 je prístupná na internetovej adrese www.ujd.gov.sk.  

Spoločný dohovor o bezpečnosti nakladania s vyhoretým palivom a o bezpečnosti nakladania s rádioaktívnym odpadom nadobudol platnosť v roku 2001. V októbri 2008 SR odovzdala v poradí tretiu národnú správu , ktorá bola kladne  posudzovaná na Posudzovacom zasadnutí zmluvných strán v máji minulého roka. Správu prezentovala a obhajovala predsedníčka ÚJD SR, Marta Žiaková. V poradí 3. posudzovacie zasadnutie zmluvných strán k stavu jadrovej bezpečnosti v SR, na základe Národnej správy SR a následnej diskusie, konštatovalo nasledovné pozitívne výsledky:
•	spracovanie Stratégie zadnej časti jadrovej energetiky a jeho pravidelná aktualizácia, dôsledné plnenie odporúčaní z predchádzajúceho posudzovacieho zasadnutia.
Zmluvné strany boli oboznámené s programami zvyšovania bezpečnosti zariadení na nakladanie s VJP a RAO. O pokroku v týchto programoch bude Slovensko informovať na ďalšom posudzovacom zasadnutí zmluvných strán spoločného dohovoru, ktoré sa uskutoční v máji 2012 s dôrazom na:
•	priebeh druhej etapy vyraďovania AE A-1 Bohunice a vyraďovanie AE V-1 Bohunice,
•	priebeh výstavby centralizovaného skladu RAO v lokalite Bohunice,
•	skvalitnenie systému nakladania s inštitucionálnymi rádioaktívnymi odpadmi   (zdravotníctvo, veda a výskum, priemysel),
•	proces aktualizácie Stratégie zadnej časti jadrovej energetiky.
Slovensko bude informovať aj o konkrétnych opatreniach na zvyšovanie bezpečnosti, týkajúcich sa napr. technológií na spracovanie RAO (záložný zdroj elektriny), rekvalifikácie personálu na AE V-1Bohunice, systém kontroly kvality obalových súborov pre odpady.
Národná  správa SR z roku  2008 je prístupná na internetovej adrese www.ujd.gov.sk. 

6.4.	Bilaterálna spolupráca

Bilaterálna spolupráca sa realizuje na úrovni vládnej, predovšetkým so susednými štátmi, a na úrovni dozorných orgánov nad jadrovou a radiačnou bezpečnosťou. ÚJD SR pravidelne organizuje stretnutia s predstaviteľmi vládnych a iných partnerských organizácií susedných štátov. V roku 2009 sa uskutočnili bilaterálne rokovania vedúcich predstaviteľov ÚJD SR s delegáciami Maďarskej republiky, Českej republiky, Poľskej republiky, Rakúskej republiky, a Slovinskej republiky. ÚJD SR udržuje kontakty a rozvíja spoluprácu so štátnymi dozormi USA, Švédska, Fínska, UK, Ukrajiny, Ruskej federácie, Francúzska a NSR. 

7.	Komunikácia s verejnosťou
Vytváranie podmienok pre budovanie dôvery širokej verejnosti prostredníctvom otvoreného prístupu a komunikácie je pre ÚJD SR jednou z priorít práce. 
ÚJD SR ako ústredný orgán štátnej správy v rámci svojej kompetencie napĺňa požiadavky vyplývajúce zo zákona č. 211/2000 Z. z. o slobodnom prístupe k informáciám. V rámci uvedeného zákona bolo v roku 2009 zaregistrovaných 25 žiadostí o poskytnutie informácie. Tematicky možno žiadosti rozdeliť takto:
• problematika dostavby 3. a 4. bloku AE Mochovce vrátane Predbežnej bezpečnostnej správy,
• problematika prevádzky AE a transportov rádioaktívneho materiálu,
• problematika havarijného plánovania a zmien veľkostí oblastí ohrozenia.

ÚJD SR vydal jedno rozhodnutie o nesprístupnení informácií a tri rozhodnutia o odmietnutí sprístupnenia informácií. Boli podané dve odvolania proti rozhodnutiu ÚJD SR o nesprístupnení informácií.
ÚJD SR neustále pracuje na zlepšení metodiky komunikácie s verejnosťou, ktorá vychádza z narastajúcej potreby otvorene, nezávisle, správne a pravdivo informovať verejnosť o jadrovej bezpečnosti. Z uvedeného dôvodu ÚJD SR neustále rozširuje rozsah informácií zverejnených na webovej stránke ÚJD SR (www.ujd.gov.sk ) a dostupné sú komplexnejšie dokumenty, materiály a informácie o domácich a zahraničných aktivitách ÚJD SR. 
ÚJD SR spracoval v zmysle atómového zákona správu o výsledkoch činnosti ÚJD SR a o bezpečnosti jadrových zariadení v SR za rok 2008, ktorá bola v marci odsúhlasená vládou SR a následne prerokovaná v Národnej rade SR. Bola vydaná aj brožovaná výročná správa v slovensko-anglickej mutácii, ktorá bola distribuovaná do knižníc, na ministerstvá, ostatné ústredne orgány štátnej správy, do štátnych organizácií, na zastupiteľstvá cudzích štátov v SR, zastupiteľstvá SR v zahraničí, zahraničné dozorné orgány, medzinárodné a iné organizácie a školy. 

V mesiaci november, ÚJD SR realizoval na pôde ÚJD SR stretnutie zástupcov ÚJD SR s vysokoškolskými študentmi. Cieľom takéhoto typu stretnutí je zvýšiť úroveň oznania študentov o zabezpečení jadrovej bezpečnosti v SR a o činnosti a poslaní ÚJD SR ako dozorného orgánu nad jadrovou bezpečnosťou.
ÚJD SR v zmysle svojej stratégie informovania verejnosti zintenzívnel svoju komunikáciu smerom k lokalitám s AE. ÚJD SR sa zúčastňoval na rokovaniach Občianskej informačnej komisie (ďalej len „OIK“) pri J. Bohuniciach, ktorá bola vytvorená za účelom zlepšenia informovanosti verejnosti regiónu tvoreného oblasťou ohrozenia JZ. V novembri prijalo pozvanie predsedníčky ÚJD SR viac než 27 starostov a zástupcov OIK z lokality Bohunice a navštívili sídlo ÚJD SR. 
ÚJD SR má za cieľ informovať verejnosť čo najobjektívnejšie o bezpečnosti JZ v SR. Ku každej otázke zo strany domácich a zahraničných novinárov pristupuje zodpovedne a snaží sa o poskytnutie plnohodnotných odpovedí. 
ÚJD SR vydáva a pravidelne distribuuje letáky o úlohách, kompetenciách a aktivitách ÚJD SR ako i so zameraním na špeciálne činnosti (havarijné plánovanie). ÚJD SR dlhodobo spolupracuje so svojim partnerom - českým štátnym dozorom ČR (SÚJB) pri vydávaní odborného časopisu „Bezpečnosť jadrovej energie“, kde sú publikované zásadné články z dôležitých činností oboch dozorných orgánov a všeobecné informácie týkajúce sa jadrovej bezpečnosti. 

8.	Ekonomické údaje 

Pri hodnotení činnosti štátneho dozoru nad jadrovou bezpečnosťou v SR vykonávaného ÚJD SR je nutné spomenúť aj základné údaje o finančných prostriedkoch, ktoré sú jedným z dôležitých atribútov pre vytváranie podmienok pre výkon štátneho dozoru.

ÚJD SR ako rozpočtová kapitola je svojimi príjmami a výdavkami napojená na štátny rozpočet. V tejto súvislosti je potrebné uviesť, že do právneho poriadku SR od 1. januára 2008 boli zavedené ročné príspevky na výkon štátneho dozoru nad jadrovou bezpečnosťou. Zákon uložil povinnosť držiteľom povolenia podľa atómového zákona platiť ročné príspevky na výkon štátneho dozoru nad jadrovou bezpečnosťou. Príjmy na rok 2009 boli pre ÚJD SR rozpočtované vo výške 4 142 502 eur. V skutočnosti dosiahli príjmy výšku 4 188 973 eur, z toho nedaňové príjmy 4 100 960 eur a príjmy zo zahraničných grantov 88 013 eur. Limit výdavkov na rok 2009 bol pre ÚJD SR schválený vo výške 5 201 622 eur. Po rozpočtových opatreniach bol limit výdavkov upravený na 4 735 560 eur. Celkový objem výdavkov na činnosť ÚJD SR financovaných z prostriedkov štátneho rozpočtu k 31.12.2009 dosiahol výšku 4 628 761 eur. Z toho na financovanie bežnej činnosti sa vynaložili výdavky vo výške 4 373 609 eur a na obstaranie kapitálových aktív výdavky vo výške 255 152 eur. 

Hospodárske výsledky za rok 2009 /v EUR/	
Limit príjmov pre  ÚJD SR na rok 2009	4 142 502	
Skutočné príjmy spolu	4 188 973	
z toho:		
 Nedaňové príjmy	4 100 960	
Zahraničné granty	88 013	
Limit výdavkov pre ÚJD SR na rok 2009	4 735 560	
Skutočné  výdavky spolu	4 628 761	
z toho: 		
Bežné výdavky	4 373 609	
Kapitálové výdavky	255 152	

Bežné výdavky
Na čerpaní bežných výdavkov sa výrazne podieľalo čerpanie na zahraničné transfery vo výške 232 343 eur. Tieto finančné prostriedky boli použité na úhradu príspevkov za členstvo v medzinárodných organizáciách. Pravidelné príspevky predstavujú dva bežné zahraničné transfery - príspevok SR pre MAAE a členský príspevok SR pre OECD/NEA. ÚJD SR v roku 2009 uhradil aj príspevok SR do CTBTO (Zmluva o všeobecnom zákaze jadrových skúšok). V rámci príspevkov na programy vedecko-technickej spolupráce bol uhradený príspevok na program v OECD Halden Reactor Project (OECD/HRP), kde členovia výsledky výskumných a vývojových programov využívajú pri zvyšovaní bezpečnosti a spoľahlivosti JZ.
 Na čerpaní bežných výdavkov sa nemalou mierou podieľali aj finančné prostriedky na riešenie úlohy v rámci výskumu a vývoja v oblasti palív a energie vo výške 995 735 eur. Realizácia úlohy RVT s názvom "Jadrová bezpečnosť - výskumno-vývojová podpora rozhodovania pri výkone dozoru nad jadrovou bezpečnosťou - II. stupeň" súvisí s potrebou SR zabezpečiť plnenie náročných úloh v oblasti výkonu dozoru nad jadrovou bezpečnosťou JZ a v oblasti havarijného plánovania z pozície štátu.
Na výdavky na expertízy, posudky a analýzy, ktoré sú nevyhnutnou podporou pri rozhodovacej, licenčnej a inšpekčnej činnosti ÚJD SR boli použité rozpočtové prostriedky vo výške 456 133 eur.

Na mzdové výdavky pre 85 zamestnancov sa čerpalo 1 409 878 eur a na zákonné poistenie zamestnancov sa vynaložili výdavky vo výške 498 514 eur.

Na obstaranie tovarov a služieb nevyhnutných pre chod ÚJD SR boli vynaložené finančné prostriedky vo výške 774 743 eur. Základné druhové členenie týchto výdavkov vyplýva z ekonomickej rozpočtovej klasifikácie výdavkov a ich čerpanie bolo nasledovné: na cestovné výdavky 113 358 eur, na komunikácie a energie 64 082 eur, na materiál a služby 128 384 eur, na zabezpečenie autodopravy 28 980 eur, na rutinnú a štandardnú údržbu budovy a prevádzkových zariadení 85 967 eur, na nájomné za prenájom kancelárskych priestorov, garáže, rokovacích miestností a zariadení 33 382 eur a na ostatné služby (tlačiarenske, rozmnožovacie, upratovacie, prekladateľské, informačné, revízie zariadení, školenia, inzerciu, stravovanie, poplatky banke, prídel do Sociálneho fondu a iné) 320 590 eur.

Tuzemské transfery vo výške 6 263 eur boli použité na odchodné, na úhradu členského príspevku neziskovej organizácii v tuzemsku a na náhradu zamestnancom (za prvých 10 dní práceneschopnosti).

Kapitálové výdavky

V rámci kategórie kapitálových výdavkov ÚJD SR použil rozpočtové prostriedky na obstaranie kapitálových aktív nasledovne: na softvérové vybavenie pre informačný systém 90 401 eur, na výpočtovú techniku 99 104 eur, na komunikačnú infraštruktúru 21 694 eur, na nákup automobilu pre služobné účely 17 309 eur, na zabezpečenie ventilácie v priestoroch registratúrneho strediska ÚJD SR  1 297 eur, na obstaranie dieselgenerátora 24 879 eur a na modernizáciu výpočtovej techniky 468 eur.
V oblasti výpočtovej techniky boli rozpočtové prostriedky vynaložené na nákup hardvéru na zabezpečenie hardvérových prostriedkov na prácu v rámci administratívneho informačného systému, na obnovu zariadení v CHO, ktoré slúži ako podporné centrum a ÚKŠ v prípade krízových situácií. 

Mimorozpočtové prostriedky

Okrem zdrojov zo štátneho rozpočtu ÚJD SR aj v roku 2009 čerpal mimorozpočtové prostriedky zo zahraničia vo výške 88 013 eur. Čerpané prostriedky zahraničných grantov tvorili prostriedky z projektov EVITA, EURANOS, ARRA, CTBTO a SARNET.

Čerpanie prostriedkov / v EUR /	
	Rozpočtové
	Mimorozpočtové
	Spolu
	
Bežné výdavky
	4 373 609	88 013	4 461 622	
Kapitálové výdavky	255 152	-	255 152	
Výdavky spolu	4 628 761	88 013	4 716 774	

9.	Riadenie ľudských zdrojov a vzdelávanie zamestnancov

Pre zabezpečenie kvalitných výkonov a splnenie náročných úloh, ktoré ÚJD SR vyplývajú zo zákona o organizácii činnosti vlády a organizácii ústrednej štátnej správy, ako aj z atómového zákona, je dôležitým faktorom zosúladenie ľudského potenciálu s pracovnými úlohami, výber kvalitných a vysoko odborne zdatných zamestnancov, ich vzdelávanie, výchova, stabilizácia a starostlivosť. Náležitá pozornosť je preto venovaná aj sociálnej politike ÚJD SR, ako dôležitej súčasti personálnej politiky, kde výsledný efekt zameraný na rozvoj osobnosti zamestnancov vedie k ich sebarealizácii, pracovnému uspokojeniu a v neposlednom rade aj k splneniu cieľov.

Pre rok 2009 mal ÚJD SR rozpisom rozpočtu určený celkový počet zamestnancov 89, z toho 72 štátnych zamestnancov a 17 verejných zamestnancov.
 
V priebehu roku 2009 nastúpilo na ÚJD SR pracovať do štátnozamestnaneckého pomeru 9 zamestnancov a do pracovného pomeru 3 zamestnanci. Štátnozamestnanecký pomer ukončilo 5 zamestnancov a 1 zamestnanec ukončil pracovný pomer. Proces obsadzovania voľných štátnozamestnaneckých miest ( ďalej len „ŠZM“) prebiehal v ÚJD SR prostredníctvom transparentných výberových konaní. V priebehu roku 2009 bolo vyhlásených 9 oznámení na 7 voľných ŠZM, z toho 2 voľné ŠZM boli vyhlásené 2-krát. Priemerný počet prihlásených uchádzačov na 1 výberové konanie predstavoval 12 osôb a pri vlastnej realizácii výberového konania priemerná účasť na 1 výberové konanie bola 10 osôb. Z 9 výberových konaní bolo však len s výsledkom úspešnosti ukončených 7 výberových konaní. 

K 31.decembru 2009 bolo na ÚJD SR fyzicky zamestnaných 87 zamestnancov, z toho 70 štátnych zamestnancov a 17 verejných zamestnancov. Ku koncu roka ostali neobsadené 2 miesta v štátnej službe. 

Zastúpenie žien na ÚJD SR je v počte 38 a 49 miest patrí mužom. Celkový podiel zamestnávaných žien predstavuje 44 %. Z celkového počtu zamestnancov vykonávalo priamy výkon inšpektorskej činnosti nad jadrovou bezpečnosťou JZ 52 zamestnancov, z toho 12 žien.

Vzdelanostná štruktúra zamestnancov tiež priamo ovplyvňovala profesionálnu úroveň výkonu činností jednotlivých útvarov ÚJD SR. Z celkového počtu zamestnancov malo vysokoškolské vzdelanie 85%, úplné stredné odborné vzdelanie malo 15 %.
Veková štruktúra zamestnancov dokumentuje, že zamestnanci vo veku od 41 – 60 rokov tvoria 54 %, zamestnanci vo veku od 18 – 40 rokov tvoria 34% a ostávajúcich 12% pripadá na kategóriu zamestnancov nad 60 rokov z celkového počtu zamestnancov. Tento skutkový stav preukazuje, že proces výkonu štátneho dozoru bol zabezpečovaný aj v roku 2009 v prevažnej miere zamestnancami s dlhoročnou odbornou praxou, t.j. zamestnancami od 41 do 60 rokov a nad 60 rokov, ktorí tvorili spolu 66%-ný podiel. 
Podiel riadiacich zamestnancov predstavoval 16% z celkového počtu obsadených miest. 
Z fyzicky obsadených štátnozamestnaneckých miest k 31.12.2009 podľa druhu štátnej služby bolo 64 zamestnancov zaradených do stálej štátnej služby a 6 zamestnancov do dočasnej štátnej služby.

ÚJD SR v roku 2009 venoval náležitú pozornosť aj vzdelávaniu všetkých svojich zamestnancov, pretože vykonávanie štátnej služby a výkon práce vo verejnom záujme si vyžadovali vysoké nároky na profesionálnu, odbornú a efektívnu činnosť zamestnancov dozorného orgánu, ktorí pracujú v prostredí sústavných spoločenských zmien, zvýšených nárokov na vykonávanie predmetu činnosti v záujme plnenia úloh štátu.

Riadenie celého vzdelávacieho procesu bolo realizované prostredníctvom príkazu, ako operatívneho riadiaceho aktu ÚJD SR, v ktorom boli obsiahnuté plánované vzdelávacie aktivity na rok 2009. Okrem toho boli využívané add hoc ponúkané vzdelávacie podujatia, organizované rôznymi vzdelávacími inštitúciami. Vzdelávanie bolo orientované na všetky odborné oblasti, ktoré ÚJD SR zabezpečuje, ale predovšetkým na špecializačné vzdelávanie v príslušnom odbore štátnej služby a tiež aj na iné vzdelávanie – jazykové, počítačové a vzdelávanie na rozvoj komunikačných a organizačných schopností zamestnancov. 

Na časť vzdelávacích aktivít ÚJD SR získal grantové prostriedky od medzinárodných organizácií, resp. boli uhradené priamo týmito organizáciami, čo umožnilo zabezpečiť účasť zamestnancov na vzdelávacích akciách v zahraničí, alebo absolvovať rôzne regionálne tréningové kurzy. 

Niektoré vzdelávacie aktivity dokázal ÚJD SR zabezpečiť aj vlastnými zamestnancami, ktorí svoje odborné vedomosti odovzdávali ako lektori určitým cieľovým skupinám. 

ÚJD SR ako samostatný ústredný orgán štátnej správy dosiahol kvalitou práce svojich zamestnancov stav, ktorý je vysoko pozitívne hodnotený v domácom prostredí, ale aj v zahraničí, čo dokazuje vysokú odbornú úroveň a profesionalitu zamestnancov dozorného orgánu. 

10.	 ROZVOJ DOZORNÝCH ČINNOSTÍ

Neoceniteľný prínos výskumu a vývoja spočíva nielen vo využití jeho výsledkov v hodnotiacej činnosti a vydávaní rozhodnutí ÚJD SR, ale aj v prenose znalostí a skúseností na zamestnancov ÚJD SR počas ich práce v medzinárodných expertných tímoch.

ÚJD SR sa zapojil do riešenia medzinárodného vedecko-technického projektu SARNET2 (Severe Accident Research Network 2), ktorý sa ako súčasť 7. rámcového programu EK oficiálne začal 1. apríla 2009. ÚJD SR sa podieľal najmä na úlohách súvisiacich s pokračovaním overovania a validácie výpočtového programu ASTEC. Je to integrálny výpočtový program určený na modelovanie ťažkých havárií najmä pre potreby podpory pravdepodobnostného hodnotenia bezpečnosti (ďalej len „PSA“). V rámci projektu SARNET2 boli hlavné aktivity ÚJD SR, podobne ako aj v predchádzajúcom projekte SARNET 6 rámcového programu EK, zamerané na aplikácie programu ASTEC pre reaktory VVER-440/V-213 a porovnávacie analýzy s výpočtovým programom MELCOR 1.8.5. Okrem toho sa v roku 2009 začali aj prípravné činnosti pre zapojenie sa ÚJD SR do niektorých aktivít súvisiacich s problematikou ochrannej obálky jadrových reaktorov. 

V rámci programu vedecko-technickej spolupráce pokračovala vzájomná výmena skúseností a poznatkov medzi ÚJD SR a nemeckou spoločnosťou Gesellschaft für Anlagen- und Reaktorsicherheit, mbH (GRS) v oblasti kvantifikácie bezpečnostných rezerv v spojení s vypracovaním realistických analýz s ocenením neurčitostí. V októbri 2009 sa experti oboch organizácií dohodli na pracovnom pláne realistických analýz s ocenením neurčitostí pre hermetickú obálku atómovej elektrárne s VVER-440/V213, na základnej špecifikácii havarijného scenára pre tieto analýzy, modifikáciách existujúceho modelu a predbežnom zozname neurčitostných parametrov. Pre analýzy budú použité nemecké výpočtové systémy COCOSYS (Containment Code System) a SUSA (System for Uncertainty and Sensitivity Analysis). 

V rámci spolupráce dozorných orgánov krajín prevádzkujúcich atómové elektrárne typu VVER (VVER fórum) sa ÚJD SR aktívne podieľal na činnosti pracovnej skupiny na PSA. Úlohou pracovnej skupiny bolo porovnanie a harmonizovanie prístupov a praxe zúčastnených krajín v oblasti legislatívy pre PSA, PSA aplikácií, systému indikátorov pre rozhodovanie sa na základe hodnotenia rizika a PSA hodnotenia štyroch vybraných iniciačných udalostí. Výsledky činnosti skupiny od roku 2006 sumarizuje záverečná správa vydaná v decembri 2009 (VVER Forum, WG PSA, Assessment of Level 1 PSA for VVER 440 Plant Units, Final Report, December 2009), kedy sa činnosť pracovnej skupiny na PSA oficiálne skončila.  

Ďalšie skúsenosti a technické informácie o PSA získava ÚJD SR účasťou v pracovnej skupine Risk OECD/NEA. V rámci tejto pracovnej skupiny boli organizované viaceré medzinárodné pracovné stretnutia a konferencie so zameraním sa na riešenie aktuálnych otázok PSA a jeho využitie v praxi, výmenu skúseností a vzájomnú pomoc. Experti ÚJD SR vypracovali, respektíve posudzovali sadu dokumentov, odborných referátov, návrhov a koncepcií. Činnosť v pracovnej skupine Risk prispieva k ich odbornému rastu, informovanosti, výmene skúseností, poznatkov a znalostí v oblasti rozvoja a uplatnenia PSA v praxi. 

V rámci rozvoja vedy a výskumu prebieha pre potreby ÚJD SR riešenie úlohy “Jadrová bezpečnosť – výskumno-vývojová podpora rozhodovania pri výkone dozoru nad jadrovou bezpečnosťou – II. stupeň“. Úloha pozostáva zo súboru čiastkových úloh pre obdobie rokov 2008-2011 so zameraním sa na poskytnutie výskumno-vývojovej podpory pre výkon štátneho dozoru nad bezpečnosťou JZ. Náplň riešenia pokrýva zvýšenie kvality havarijnej pripravenosti, úrovne overovania osobitnej odbornej spôsobilosti zamestnancov JZ, spracovanie rôznych analýz, návrhov metodík, validáciu postupov hodnotenia bezpečnosti a používaných analytických výpočtových programov.

11.	 systém manažérstva kvality ÚJD SR
Zdokonaľovanie manažérskeho systému ÚJD SR sa riadilo konceptom vypracovaným Radou pre vnútorný manažérsky systém ÚJD SR, následnými rozhodnutiami Operatívnej porady predsedníčky ÚJD SR, a to v súlade s požiadavkami normy STN EN ISO 9001:2008 a tiež aj v súlade s požiadavkami MAAE. 
Podľa plánu auditov manažérskeho systému boli na ÚJD SR v roku 2009 vykonané štyri špecificky zamerané čiastkové interné audity. Vykonané audity nezistili žiadne výrazné nedostatky a potvrdili, že činnosti realizované na ÚJD SR sú riadené smernicami a postupmi manažérskeho systému.
Okrem interných auditov sa celý súbor smerníc a postupov manažérskeho systému ÚJD SR preskúmava aj samohodnotením vlastníkmi procesov. Toto preskúmanie je zamerané najmä na aktuálnosť ich informačného obsahu a na posúdenie možností zlepšovania účinnosti manažérskeho systému.
V priebehu roku 2009 prebiehala realizácia opatrení vyplývajúcich zo samohodnotenia spracovaného podľa metodiky Spoločného systému hodnotenia a externého auditu systému manažérstva ÚJD SR vykonaných v roku 2007. Upravená a doplnená bola príručka kvality. Aktualizovaný bol súbor smerníc a postupov ÚJD SR so stanovením ukazovateľov a cieľov kvality.
Zmeny a zlepšenia odporúčané audítormi, výsledky samohodnotenia a pravidelného preskúmania smerníc a postupov vlastníkmi procesov a tiež aj výsledky každoročného preskúmania manažmentom sú využívané na ďalší rozvoj manažérskeho systému ÚJD SR, zvyšovanie jeho účinnosti, trvalé zdokonaľovanie a zlepšovanie.

OBSAH 

1.	Výkon dozoru
1.1.	Legislatívna činnosť
1.2.	Vydávanie povolení
1.3.	Posudzovacia a hodnotiaca činnosť
1.4.	Inšpekčná činnosť a vynucovanie práva
1.4.1.	Inšpekčná činnosť
1.4.2.	Vynucovanie práva
1.5.	Hodnotenie stavu jadrovej bezpečnosti na AE a JZ v Slovenskej republike
1.5.1.	Atómové elektrárne v SR
1.5.1.1.	Prevádzkované atómové elektrárne
1.5.1.2.	Atómové elektrárne vo výstavbe
1.5.1.3.	Atómové elektrárne vo vyraďovaní
1.5.2.	Iné jadrové zariadenia
1.5.2.1.	Iné jadrové zariadenia v prevádzke
1.5.2.2.	Iné jadrové zariadenia vo vyraďovaní
2.	PÔSOBNOSŤ STAVEBNÉHO ÚRADU
3.	jadrovÉ materiálY
3.1.	Evidencia a kontrola jadrových materiálov
3.2.	Preprava jadrových materiálov
3.3.	Nezákonné nakladanie s jadrovými a rádioaktívnymi materiálmi
3.4.	Kontrola skladovania čerstvého a vyhoretého paliva
4.	Fyzická ochrana jadrových zariadení a  Jadrových materiálov
5.	Havarijné plánovanie a pripravenosť
6.	Medzinárodné aktivity
6.1.	Európske záležitosti
6.2.	Členstvo v medzinárodných organizáciách
6.3.	Plnenie záväzkov vyplývajúcich z medzinárodných zmluvných dokumentov
6.4.	Bilaterálna spolupráca
7.	Komunikácia s verejnosťou
8.	Ekonomické údaje
9.	Riadenie ľudských zdrojov a vzdelávanie zamestnancov
10.	ROZVOJ DOZORNÝCH ČINNOSTÍ
11.	systém manažérstva kvality ÚJD SR